05:00 / 01.03.2017 2731 pdf Ўқиш режими + -\nАллоҳ таоло Қуръони каримда шундай марҳамат қилади: “Эй, имон келтирганлар! Сизлар нега ўзларингиз қилмайдиган нарсани (қилдик ёки қиламиз деб) айтурсиз?! Сизларнинг ўзларингиз қилмайдиган ишни (қиламиз, деб) айтишингиз Аллоҳ наздида катта нафрат (боиси)дир” (Саф, 2-3).\nИлмга амал қилмасликнинг бир қанча сабаблари бор. Қуйида уларни бирма-бир кўриб чиқамиз.\n1. Амал қилишга ундайдиган етарли даражада илм бўлмаслиги.\nҚуръони карим амал қилиш учун нозил қилинган. Саҳобалар илмни амал қилиш учун ўрганар эдилар. Ушбу ҳадисларга диққатимизни қаратсак, ҳаммаси ойдинлашади.\nАбдуллоҳ ибн Амр розияллоҳу анҳу Абу Бакр розияллоҳу анҳудан ривоят қиладилар, у киши Расулуллоҳ соллаллоҳу алайҳи васалламга дедилар: “Менга бир дуо ўргатинг, у билан намозимда дуо қилай”. Шунда Пайғамбар алайҳиссалом: “Эй Аллоҳим, мен ўз нафсимга катта, Қутайба “кўп” деган, зулм қилдим. Гуноҳларни фақатгина Сен мағфират этасан. Ҳузурингдаги мағфират ила мени кечиргин ва менга раҳим қилгин. Албатта, Сен гуноҳларни кўплаб кечирувчи ҳамда ўта раҳимли Зотсан” деб айт” дедилар”. Муслим ривояти.\nАбдуллоҳ ибн Масъуд розияллоҳу анҳудан ривоят қилинади, у киши дедилар: “Мен Набий алайҳиссаломдан “Эй Аллоҳнинг Расули, бандани жаннатга яқинлаштирувчи амал қайси?” деб сўрадим. У зот: “Ўз вақтида ўқилган намоз” дедилар. Мен: “Кейинчи, эй Аллоҳнинг Расули?” дедим. У зот: “Ота-онага яхшилик қилиш” дедилар. Мен: “Яна нима, эй Аллоҳнинг Расули?” дедим. У зот: “Аллоҳ йўлида жиҳод” деб жавоб бердилар”. Муслим ривояти.\nБу ҳадисларга яхшилаб эътибор берсак, барча саҳобаларнинг Пайғамбар алайҳиссаломдан амал қилиш мақсадидагина савол сўраганларига гувоҳ бўламиз. Дарҳақиқат, барчамиз илмни фақатгина унга амал қилиш мақсадидагина ўрганишимиз кераклигини тушуниб олишимиз лозим. Қуръонни ҳам унга амал қилиш мақсадида ўқишимиз керак. Зеро, ундаги буйруқ ва қайтариқлар бизга қарата айтилган, биздан бошқаларга эмас. Қолаверса, билганига, ўқиганига амал қилиш кишида яхшиликни ва сабот (мустаҳкамлик, пухталик)ни зиёда қилади. Аллоҳ таоло Ўзининг Каломида шундай марҳамат қилади: “Борди-ю, улар айтилган насиҳатларга мувофиқ иш қилганларида эди, ўзлари учун яхшироқ ва (имонлари) мустаҳкамроқ бўлур эди” (Нисо, 66). Демак, амал инсоннинг иймонини, илмини мустаҳкамлар экан.\n2. Тарбиянинг заифлиги.\nМусулмон болага уйда, мактаб-мадрасада ва жамиятнинг бошқа барча манзилларида заиф тарбия берилса, бу ҳам амал қилишнинг сусайишига сабаб бўлади. Баъзи хонадонларда солиҳ ота-она фарзандига чиройли тарбия беради, илмга амал қилишда, аввало, ўзлари намуна бўлишади. Айрим хонадонларда эса, вазият умуман ночор. Мактаб-мадрасалар ҳақида ҳам худди шундай дейиш мумкин. Баъзи мадрасаларда таълим бераётган мударрису устозлар ўқувиларга ўргатаётган нарсаларига олдин ўзлари амал қилишади. Буни кўрган талабалар ҳам уларнинг изида боришади. Айримларида эса, аҳвол анча ачинарли.\n3. Амалга бериладиган ажру мукофотларни билмаслик ҳам унга нисбатан сусткашликни келтириб чиқаради.\nНима учун Аллоҳ таоло бизга ажрларни маълум қилди? Албатта, амал қилсинлар деб. Борди-ю сизга бир киши “Агар мана бу ишни қилсанг, лавозимингни ошириб, даражангни кўтараман” деса, сиз ўша ишни қилишга дарҳол киришиб кетган бўлар эдингиз. Ҳадисларда амалларга бериладиган ажрлар кўплаб келган бўлиб, улар бизни амал қилишга қизиқтиради. Абдураҳмон ибн Абу Амрадан ривоят қилинган ҳадисда шундай дейилади: “Бир куни Усмон ибн Аффон розияллоҳу анҳу шом намозидан кейин масжидга кириб, бир ўзлари ўтирган эдилар. Мен ҳам у кишининг олдиларига бориб, ўтирдим. Шунда у киши дедилар: “Эй биродаримнинг ўғли, мен Расулуллоҳ соллаллоҳу алайҳи васалламдан шундай деганларини эшитганман: “Ким хуфтон намозини жамоат билан ўқиса, гўё кечанинг ярмини ибодат билан ўтказгандек савобга эга бўлади. Кимки бомдодни жамоат билан ўқиса, кечанинг ҳаммасини ибодат билан ўтказганнинг савобига эришади”. Яна шундай амаллар ҳам борки, уларни қилган кишининг ўтган гуноҳлари кечирилади. Усмон розияллоҳу анҳунинг мавлолари Ҳумрондан ривоят қилинади, у киши Усмон ибн Аффон розияллоҳу анҳунинг бир идишда сув келтиришларини сўраганини, сув келгач, икки кафтига сувни уч бор қуйиб уларни ювганини, кейин ўнг қўлини идишга киритиб, ундан сув олиб, у билан оғиз-бурунларини ювганини, кейин юзини уч бор, икки қўлини тирсаклари билан қўшиб уч бордан ювганини, кейин бошига масҳ тортганини, охирида эса, икки оёғини уч бордан ювганини, таҳоратдан сўнг “Расулуллоҳ соллаллоҳу алайҳи васаллам дедилар: “Кимки менинг мана шу таҳоратимдек таҳорат олса, кейин икки ракат намоз ўқиса, унда нафси ила гаплашмаса, унинг ўтган гуноҳлари кечирилади” деганларини кўрган. Бухорий ривояти. Пайғамбар алайҳиссалом дедилар: “Ким таом еб бўлгач: “Ўзимнинг ҳеч қандай ҳаракатим ва қувватимсиз менга ушбу таомни едирган ва у билан мени ризқлантирган Аллоҳга ҳамд бўлсин” деса, ўтган гуноҳлари кечирилади”. Термизий ривоят қилган ва “Бу ҳадис ҳасан” деган.\n4. Мустаҳаб ва нафл ибодатларга қизиқмасдан, фақатгина фарз ва вожиблар билан чекланавериш амалнинг сусайишига сабаб бўлади.\nНима мустаҳабларда ажр йўқми? Сизга қўшимча ажр керак эмасми? Нега бизнинг ҳаётмизда суннату мустаҳабларнинг мартабаси пасайиб боряпти? Баъзи толиби илмлар, янги ибодатга кирган ёшлар бошида динга, ибодатларга ҳарис бўлишади. Катта-ю кичик амалларнинг барчасини қилишга ҳаракат қилишади. Ичимликни суннатга мувофиқ ўтириб ичишади, намозда сутрага жиддий эътибор беришади. Кейинчалик эса, бу каби нарсаларга нисбатан сусткашлик пайдо бўлади. Улардан бунинг сабабини сўрасангиз, бундан ҳам муҳим амаллар, фарз ва вожиботлар борлигини айтишади. Тўғри, фарз ва вожиб амаллар биринчи галда қилиниши лозим. Аммо, улардан кейинги ўринда турадиган суннат ва мустаҳабларни қилиб, уларнинг савобидан баҳраманд бўлишга ҳиммат йўқми? Нима учун суннатларга бепарволик кучайиб боряпти? Суннатни ўрганиб, уни ҳаётга татбиқ этишга ҳарис бўлган саҳобалардан ўрнак олиш қаерларга кетиб қолди?\nЗиёд ибн Жубайрдан ривоят қилинади: “Ибн Умар розияллоҳу анҳу бир кишининг олдига борганларини кўрдим. У одам туясини сўйиш учун чўктирган эди. Ибн Умар унга: “Туянгни Муҳаммад соллаллоҳу алайҳи васалламнинг суннатларига биноан тик турғизиб, боғланган ҳолда сўй” дедилар”. Бухорий ривояти.\nСаҳобалар суннатга бутун умр вафо қилиб яшашган. Қуйидаги ривоят сўзимизга ёрқин далил бўлади.\nАбу Рофеъдан ривоят қилинади: “Мен Абу Ҳурайра розияллоҳу анҳу билан хуфтон намозини ўқидим. У киши “Изас самааун шаққот” сурасини ўқидилар ва унда сажда қилдилар. Мен у кишидан: “Бу қандай сажда?” деб сўрадим. У киши: “Мен Абул Қосим соллаллоҳу алайҳи васалламнинг ортларида шу сурада сажда қилган эдим. Шундан бери то у зотга йўлиққунимча сажда қилавераман” дедилар”. Бухорий ривояти.\n5. Муҳитнинг таъсири.\nИнсон илмга кам амал қилинадиган муҳитда яшаса, атрофидагилар амал қилиш билан эмас, балки, ўрганган илмлари устида баҳсу мунозара қилиш, уни фақатгина ривоят қилиш билан вақтларини ўтказадиган бўлсалар, бу жамиятда яшайдиган киши ҳам шулардан таъсирланмай иложи йўқ. Бугунги фитна, фаҳш ва гуноҳлар бемалол содир этиладиган замонда илмга амал қилиш борасида барчага намуна бўладиган етакчининг ўрни каттадир. Акс ҳолда инсон номақбул муҳитнинг таъсиридан қутулиши жуда-жуда қийин бўлади.\nАллоҳ таоло Сабаъ маликаси Билқис ҳақида шундай марҳамат қилади: “Уни эса Аллоҳни қўйиб ибодат қилган нарсаси (мусулмон бўлишдан) тўсгандир. Чунки у кофирлар қавмидан эди” (Намл, 43).\nБилқисни Аллоҳга ибодат қилишдан нима тўсди? Ибодат қиладиган бут-санамлари, сиғинадиган қуёши. Нима учун ўша қуёш уни Аллоҳдан тўсиб қўйди? Чунки, Билқис кофирлар қавмидан эди. Уларнинг орасида яшарди. Шунинг учун у ҳам кофир, мушрик бўлди. Ақлли, фаросатли бўлишига қарамасдан ўзи яшаб, раҳбарлик қилиб турган халқ ва муҳит таъсирига тушиб қолди. Сулаймон алайҳиссаломнинг олдиларига келгандагина исломни қабул қилди.\n6. Илмни ҳаётга татбиқ қилиш, унга амал қилишда воқеликдан узоқлашиб кетиш.\nТолиби илм худди ўлжасига ташланган шердек ибодатларга ўзини уради. Фарз, вожиб, суннат, мустаҳаб ва бошқа барча амалларни қилишга ўта иштиёқманд ва ҳарис бўлади. Тоқат қилиб бўлмайдиган даражада кўп амал қилади. Вазият шу даражага етадики, бир оғирроқ амални қилишга тўғри келиб қолганда, ўзини қийнаб қўяди. Мана шунда ибодатнинг савобларини кетказиб қўювчи малоллик, ёқтирмаслик каби ноқулай ҳолатлар вужудга келади. Охирида у йигит қилиниши зарур бўлган ибодатлардан ҳам узилиб қолади.\nАбу Аббосдан ривоят қилинади, у киши дедилар: “Мен Абдуллоҳ ибн Амр розияллоҳу анҳунинг шундай деганларини эшитганман: “Менга бир куни Набий алайҳиссалом: “Эшитишимча, сен кечалари ухламай ибодат қилиб, кундузлари доим рўза тутар эмишсан?” дедилар. Мен: “Ҳа, Аллоҳнинг Расули, шундай қиламан” дедим. Шунда у зот: “Агар сен шу тарзда ибодат қилаверсанг, кўзинг толиқиб, нафсинг чарчаб қолади. Зеро, нафсингни сенда ҳақи бор, аҳлингни ҳам ҳақи бор. Шундай экан, рўза тут, оғзинг очиқ ҳам бўлсин, кечаси ибодат ҳам қилгин, ухлагин ҳам” дедилар”. Бухорий ривояти. Бу ҳадисда Пайғамбар алайҳиссалом умматларини ибодатда иқтисодли бўлишга ундамоқдалар. Токи нафс малолланиб қолиб, ибодатларнинг савоби кетиб қолмасин.\n7. Охират, жаннат, дўзах, ҳисоб-китоб, мезон ва бошқа нарсаларга бўлган иймонимиз заифлигидан амалларга сустлик қиламиз.\nШунинг учун ҳам гоҳида Абу Бакр розияллоҳу анҳунинг барча молларини садақа қилганларига, Ҳазрати Умарнинг мол-дунёларининг ярмини садақа қилганларига ҳайрон бўлиб, ишонқирамай қараймиз. Уларни ақлимиз лол қоладиган даражада бу каби садақалар қилиб, динга жонларини фидо этишларига сабаб нима? Албатта, сабаб уларнинг қалбларидаги жаннат, дўзах, ҳисоб-китоб ва бошқа Аллоҳ тақводорлар учун тайёрлаб қўйган мукофотларга кучли иймон келтирганларидир. Бизда ҳам шу каби нарсаларга бўлган иймонимиз мустаҳкам ва кучли бўлса, амалимиз ҳам шунга яраша бўлади.\n8. Қуръон ва Суннатга заиф боғланиш ҳам илмга амал қилишни сусайтиради.\nНима учун Абу Бакр ва Умар розияллоҳу анҳумо Умму Айман розияллоҳу анҳони зиёрат қилгани боришганда у киши йиғладилар? Расулуллоҳ соллаллоҳу алайҳи васалламнинг дунёда боқий қолишларини истаганларидан йиғладилар. Тўғри, у киши Аллоҳнинг ҳузурида Пайғамбар алайҳиссаломга тайёрлаб қўйилган мукофотларни билардилар, лекин у зот (с.а.в.)нинг вафотлари билан ваҳий тўхтаб қолган эди. Шунга йиғладилар. Бу Қуръон ва Суннатга боғланишнинг ёрқин намунасидир.\n9. Орзуларнинг кўплиги ва узунлиги ҳам амалнинг камайишига таъсир кўрсатади.\nАллоҳ таоло узундан-узун орзу қилувчилар ҳақида шундай дейди: “Албатта, Биз билан мулоқотда бўлишни кутмай, дунё ҳаёти билан қаноатланган ва у билан (дили) таскин топганлар ҳамда оятларимиздан ғофил бўлган (кофир)лар, ана ўшаларнинг жойлари – қилмишлари туфайли – дўзахдир” (Юнус, 8).\n“Эҳ, қанийди...”, “Кошки эди...” деган сўзлар билан вақтларимиз беҳуда совурилиб, амал қилишга бепарво бўлиб қоляпмиз. Ваҳоланки, Пайғамбаримиз алайҳиссалом: “Бир ишга машғул бўлишингдан аввал бўшлигингни ғанимат бил”, бошқа бир ҳадисда эса: “Амалларга шошилинглар!” деганлар.\n10. Шайтон бизларни амал қилишдан тўхтатишга жуда ҳарисдир.\nАбдуллоҳ ибн Амр розияллоҳу анҳудан ривоят қилинади, Набий соллаллоҳу алайҳи васаллам дедилар: “Икки хислат бор. Қайси бир мусулмон банда ўша ишларни доимо қилиб юрса, жаннатга киради. У иккисини қилиш осон, аммо қиладиганлар кам. Биринчиси: ҳар намоздан кейин ўн марта тасбеҳ, ўн марта таҳмид, ўн марта такбир айса, тилда 150 та, тарозуда 500 та бўлади; иккинчиси: уйқусига ётаётганда 34 марта такбир, 33 марта таҳмид, 33 марта тасбеҳ айтса, тилда 100 та, тарозуда эса, 1000 та бўлади” дедилар. Мен Расулуллоҳ соллаллоҳу алайҳи васалламни ўша зикрларни қўллари билан санаб бажараётганларини кўрдим. Саҳобалар: “Эй Аллоҳнинг Расули, қандай қилиб у иккисини қилиш осон-у, қиладиганлар кам?” деб сўрашди. Шунда у зот: “Тўшакка ётганингизда шайтон келиб, уларни айтмасингиздан олдин ухлатиб қўяди. Намозда ҳам келадида, ўша зикрларни айтишингиздан олдин бир ҳожатингизни эслатади. Натижада зикрларни эсингиздан чиқарасиз” дедилар”. Абу Довуд ривояти.\n1. Илмнинг қимматли нарса эканлигини ҳис этиш.\nЎтган уламолар илмни улкан хазина деб билишар эди. Шунинг учун ҳам унинг қадрига етиб, илмни амал қилиш билан мустаҳкамлар эдилар. Биз эса бугунги кунда кўп илм оламиз. Хоҳ дунёвий илм бўлсин, хоҳ диний илм бўлсин, ҳаммасини эгаллаймиз. Аммо амал қилишга келганда эса дангасаликка, сусткашликка йўл қўямиз. Чунки биз улкан хазинани қўлга киритганимизни тушуниб етмаймиз. Хазина дейилса бизнинг хаёлимизга фақат олтину кумушларга лиқ тўла сандиқ ёки кўза келади.\n2. Ўтган уламоларнинг ояту ҳадисларга қанчалик амал қилганларини тафаккур қилиш ҳам кишида ҳимматни уйғотиб, амал қилишга ундайди.\nМарвазий айтади: “Менга Имом Аҳмад раҳимаҳуллоҳ айтган эди: “Мен Расулуллоҳ соллаллоҳу алайҳи васалламдан бирор ҳадисни эшитадиган бўлсам, уни китобимга ёзишдан аввал ўзим амал қилардим. Бир куни “Набий алайҳиссалом қон олдирдилар ва Абу Тийбага бир динор бердилар” деган ҳадисни эшитиб қолдим. Уни китобимга ёзишдан аввал ўзим ҳам бир динорга қон олдирдим” дедилар”.\n3. Уйда ота-оналар фарзандларига, мактаб-мадрасаларда, олийгоҳларда устозлар шогирдларига илмга амал қилишни ўргатишлари, бу борада ўзлари намуна бўлишлари лозим ва лобуддир.\nБировга яхшиликни, одоб-ахлоқни ўргатаётган инсон, аввало, ўзи амал қилиб, кейин уни бошқаларга ўргатмаса, унинг барча ҳаракатлари бефойда кетади. Ўзи амал қилмайдиган кишининг сўзида таъсир бўлмайди. Ўша одамнинг ўзи амал қилмаслигини бошқалар билиши шарт эмас. Барибир таъсири сезилмай қолаверади. Шунинг учун устоз шогирдларига сўз билан ҳам, амал билан ҳам ибрат бўлиши матлубдир.\n4. Аллоҳдан илм билан бирга амални ҳам беришини сўрашимиз лозим.\nАбу Бакр ибн Арабий айтади: “Мен ҳижрий 489 йили Маккада турдим. Шу пайтда замзам сувидан тўйиб-тўйиб ичдим. Ҳар сафар ичаётганимда илм ва иймонни зиёда қилишини ният қилиб ичдим. Унинг баракаси билан Аллоҳ менга илм эшикларини очиб қўйди. Замзамни амал нияти билан ичишни унутибман. Эҳ, қанийди ўшанда илм ва амални ният қилиб ичганимда эди, Аллоҳ илм билан бирга амални ҳам берган бўлармиди. Мен илмдан ҳам кўпроқ амални танлайман”.\nАллоҳдан фойдали илм беришини ва ўша илмга қўшиб амал қилиш неъматини ҳам ато этишини сўраймиз.\n05:00 / 01.03.2017 2167\n05:00 / 01.03.2017 2277\n5545 17:12 / 17.05.2018\n9276 05:00 / 28.02.2017\n4786 05:00 / 28.02.2017\n5263 05:00 / 01.03.2017


ЎзА - Ўзбекистонда Туркманистон маданияти кунлари бошланди\n08.11.2016 20:16 Чоп этиш версияси\nЮртимизда Махтумқули ғазаллари кириб бормаган хонадон йўқ ҳисоби. Худди шундай, Туркманистонда Алишер Навоийни танимас киши топилмайди. Бу тил, урф-одат ва анъаналаримиз ўхшашлиги, тарих, маданият ва қадриятлардаги муштараклик туфайлидир. Ўзбек-туркман халқлари ўртасидаги ришталар ҳамиша дўстона, самимий, барқарор...\nЎзбекистонда Туркманистон маданияти кунлари бошланди. Шу муносабат билан Туркманистон маданият вазири ўринбосари А.Шомуродов раҳбарлигида бир гуруҳ санъат ва маданият намояндалари мамлакатимизда меҳмон бўлиб турибди.\n– Фестивалдан кўзланган асосий мақсад, халқларимиз ўртасидаги адабий, мусиқий, маданий ҳамкорликни, биродарлик ришталарини янада мустаҳкамлашга хизмат қилишдан иборат, – дейди А.Шомуродов. – Бу тадбир азалдан туташ дўстлик йўлларимизни янада кенгайтиришидан мамнунмиз.\n“Дўстлик ва биродарлик йўлларимиз кенгайсин!”. Бу – нафақат халқларимиз кўнглидаги хитоб, балки Алишер Навоий номидаги Ўзбекистон давлат академик Катта театрида бўлиб ўтган Туркманистон маданияти кунлари очилиш маросимининг номи ҳамдир. Ўзбекистон Республикаси маданият ва спорт ишлари вазирининг биринчи ўринбосари Ф.Жалолов, Туркманистон маданият вазири ўринбосари А.Шомуродов ва бошқалар халқларимиз ўртасидаги азалий дўстлик алоқалари барқарор ривож топаётгани, бунда маданий соҳадаги ришталар муҳим ўрин тутишини таъкидлади.\nАдабий-мусиқий тадбирда томошабинлар туркманистонлик қардошларимизнинг бой мусиқий мероси намуналаридан баҳраманд бўлди.\nКонцерт “Деҳистон” рақс ансамблининг миллий рақс дастури билан бошланди. Туркманистон халқ артистлари Парахат Шихимов, Какадурди Тожимов, Какагелди Чориев, Шагули Аллабердиев ва Акжагул Аннанова ижросидаги туркман миллий куй-қўшиқлари ўзбек тингловчиларига манзур бўлди. Концертда “Соҳибжамол”, “Маралим”, “Сумбар куйи” каби туркман халқ қўшиқлари, “Гўрўғли”, “Тоҳир ва Зуҳра” достонларидан парчалар томошабинлар эътиборига ҳавола этилди.\nТуркман миллий куй-қўшиқлари ҳамюртларимизга хушкайфият бағишлади.\n– Ўзбек халқи – менинг акам, укам, синглим, қариндошим, – дейди Туркманистон халқ артисти, бахши Парахат Шихимов. – Бизнинг санъатимиз, фольклоримизда ҳам шундай яқинлик бор. Концертда куйланган “Гўрўғли”, “Тоҳир ва Зуҳра” достонларидан парчаларнинг ўзбек санъат ихлосмандлари томонидан илиқ кутиб олиниши ана ўша яқинлик, биродарлик нишонасидир.\n– Туркманистонда ўзбек адабиёти севиб ўқилади, – дейди “Дунё адабиёти” журнали масъул котиби Екатерина Гелдимуродова. – Муштарийларимиз талабига кўра шу йил журналимизда Миркарим Осимнинг “Темур Малик” асарини чоп этдик. Фестиваль натижасида ўзбек-туркман ёзувчи ва шоирларининг адабий ришталари мустаҳкамланиши, икки халқ адабиётидан қилинаётган таржима асарларнинг кўлами ва сифати ортишидан умидвормиз.\nШу куни Ўзбекистон Республикаси Маданият ва спорт ишлари вазирлигида Туркманистон делегацияси билан учрашув бўлиб ўтди.\nФестиваль давомида Ўзбекистон Тасвирий санъат галереясида туркманистонлик мусаввирлар, ҳайкалтарошлар, уста-ҳунармандларнинг ижод намуналари кўргазмаси, Алишер Навоий номидаги Миллий кутубхонада икки мамлакат шоир ва ёзувчиларининг ижодий учрашувлари, Алишер Навоий номидаги кино саройида туркман кинофильмлари намойиши ташкил этилади.\nТуркманистон делегацияси Тошкентнинг диққатга сазовор жойлари – Темурийлар тарихи давлат музейи ва «Ўзбекистон» халқаро анжуманлар саройи билан танишиши, «Ҳазрати Имом» мажмуасини зиёрат қилиши кўзда тутилган.\nСевара Алижонова, Темур Мамадаминов (сурат), ЎзА


Буюк йўлбошчимиз хотираси мангу барҳаёт\nШу кунларда мустақиллигимиз асосчиси, Биринчи Президентимиз таваллудининг 80 йиллиги кенг нишонланмоқда.\nЎзбекистон Республикаси Олий Мажлиси Сенатида ҳам Биринчи Президентимиз, буюк давлат ва сиёсат арбоби Ислом Каримов таваллудининг 80 йиллигига бағишланган тадбир бўлиб ўтди.\nЎзбекистон Республикаси Олий Мажлиси Сенати раиси Н.Йўлдошев буюк давлат арбоби, ўзбек халқининг улуғ ва ардоқли фарзанди Ислом Каримовнинг бугунги авлодларга озод ва обод Ватан қолдириш йўлидаги машаққатли меҳнатлари барчага ибрат ва намуна бўлиши кераклигини таъкидлади. Буюк Йўлбошчимиз тарихан қисқа даврда Ўзбекистонни жадал ва барқарор суръатлар билан ривожланаётган замонавий демократик давлатга айлантирди. У инсон ўзининг серқирра ва сиёсий фаолияти, олижаноб инсоний фазилатлари билан Ватанимизнинг кўп асрлик тарихида ўчмас из қолдирди.\nДавлатимиз раҳбари Шавкат Мирзиёевнинг 2017 йил 25 январдаги «Ўзбекистон Республикасининг Биринчи Президенти Ислом Абдуғаниевич Каримов хотирасини абадийлаштириш тўғрисида»ги қарори мустақиллигимиз меъморининг хотирасини абадийлаштиришда муҳим қадам бўлди.\nБиринчи Президентимиз хотирасини абадийлаштириш мақсадида Ислом Каримов номидаги Республика хайрия жамоат фонди тузилди. Пойтахтимиз ва бошқа ҳудудлардаги марказий кўчалар, муассасалар, жоме масжидига, шунингдек, Тошкент давлат техника университетига, Асака шаҳридаги автомобиль заводига, Фарғона шаҳридаги Санъат саройига, Тошкент халқаро аэропортига Ислом Каримов номи берилди. Самарқанд шаҳрида Ислом Каримов дафн этилган ҳудудда ёдгорлик мажмуаси барпо этилди. Тошкент, Самарқанд шаҳарларида у кишининг маҳобатли ҳайкаллари қад ростлади. Пойтахтимиздаги Оқсарой қароргоҳида Ислом Каримов номидаги илмий-маърифий ёдгорлик мажмуаси, Самарқанд шаҳрида Ислом Каримов музейи ташкил этилди.\nҲар йили Биринчи Президентимиз таваллуд топган сана – 30 январь куни кенг нишонланиб, 2 сентябрь куни Хотира куни сифатида ёд этилади. Олий ўқув юртлари талабалари учун Ислом Каримов номидаги давлат стипендиясини жорий этиш, Биринчи Президентимиз ҳаёти ва фаолияти ҳақида илмий ва бадиий асарлар, ҳужжатли, бадиий фильмлар яратиш, у кишининг сиймоси акс эттирилган махсус почта маркаларини чиқариш вазифалари белгилаб қўйилди.\nТадбирда Ислом Каримов ҳаёти ва фаолиятига бағишланган хужжатли фильм намойиш этилди. Биринчи Президентимизнинг залворли ҳаёт йўли, мамлакатимиз тақдирига дахлдор буюк ишлари, миллий тарихимизда қолдирган чуқур изи ҳақида маърузалар тингланди.


Қўшнилар - Hidoyat.uz\nАсосий саҳифа Мақолалар Қўшнилар\nЧоп этилди Iyul 24, 2019 Қўшниларda fikr bildirishni o'chirish\n«Аллоҳга ибодат этинглар ва Унга ҳеч нарсани шерик қилманглар! Ота-оналарингизга эса яхшилик қилинглар! Шунингдек, қариндошлар, етимлар, мискинлар, қариндош қўшнию бегона қўшни, ёнингиздаги ҳамроҳингиз, йўловчи (мусофир)га ва қўл остингиздаги (қарам)ларга ҳам (яхшилик қилинглар)! Албатта, Аллоҳ кибрли ва мақтанчоқ кишиларни севмайди» (Нисо сураси, 36-оят).\nОяти каримадаги “вал жари зил қурба”ни муфассирлар турлича тафсир қилишган. Али ибн Абу Талҳа Ибн Аббосдан ривоят қилади: «Оятдаги “вал жари зил қурба” қариндош қўшнидир. “Вал жарил жунуб” эса қариндошлиги бўлмаган қўшнидир. Икрима, Мужоҳид, Маймун ибн Миҳрон, Зайд ибн Аслам, Муқотил ибн Ҳайён ва Қатода ҳам шундай деган (“Тафсирул Қуръанил азим”, Ибн Касир, 1-жилд, 500-бет).\nАбу Исҳоқ оятдаги “вал жари зил қурба”ни мусулмон қўшни, “вал жарил жунуб”ни эса ғайридин қўшни деб тафсир қилган.\nАбдуллоҳ ибн Амр розияллоҳу анҳудан ривоят қилинади. «Набий соллаллоҳу алайҳи ва саллам: “Менга Жаброил қўшни ҳақида жуда кўп васият қилдики, қўшни қўшнидан мерос оладими, деб ўйлаб қолдим” деганлар» (Имом Бухорий ривояти).\n“Ким Аллоҳга ва охират кунига ишонса, яхшиликни гапирсин ёки жим турсин. Ким Аллоҳга ва охират кунига ишонса, қўшнисига азият бермасин” (Имом Бухорий ривояти).\nРасулуллоҳ саллоллоҳу алайҳи васаллам “Аллоҳга қасамки, мўмин бўлолмайди” деб (уч марта) айтдилар. “Ким у, эй Аллоҳнинг расули?” деб сўралганда: “Қўшнисига ёмонлик қилган киши”, дедилар (Имом Термизий ривояти).\nАбу Бакр Баззор Жобир ибн Абдуллоҳдан ривоят қилади. «Расулуллоҳ соллаллоҳу алайҳи ва саллам айтдилар: “Қўшни уч хил бўлади. Битта ҳақи бўлган қўшни, иккита ҳақи бўлган қўшни ва учта ҳақи бўлган қўшни. Мусулмон бўлмаган қўшниларда фақат битта – қўшничилик ҳақи бор. Иккита ҳақи бўлган қўшни – қариндош бўлмаган мусулмон қўшни. Унинг мусулмонлиги туфайли бир ҳақи, қўшнилиги сабабли иккинчи ҳақи бор. Учта ҳақи бўлган қўшни – қариндош, мусулмон қўшни бўлиб, унинг қариндошлиги туфайли бир ҳақи, мусулмонлиги туфайли иккинчи ҳақи ва қўшничилиги сабабли учинчи ҳақи бор” (“Тафсири Қуртубий” 5-жилд, 184-бет).\nҲазрат Али каррамаллоҳу важҳаҳу: “Уйидан овози эшитилиб турадиган киши қўшни”, деган. Ойша онамиз розияллоҳу анҳо ҳар томондан 40 уй қўшни эканини айтганлар.\nПайғамбаримиз соллаллоҳу алайҳи ва саллам Абу Зарр розияллоҳу анҳуга: “Эй Абу Зарр, шўрва қилсанг, сувини кўпроқ сол ва қўшнингга ҳам узат…” деганлар (Имом Муслим ривояти).\nҚўшни ҳақлари тўғрисида сўраган саҳобага Пайғамбаримиз соллаллоҳу алайҳи ва саллам: “Касал бўлса, бориб кўр, вафот этса, жанозасида қатнаш, қарз сўраса бер, қийин аҳволда бўлса ёрдам қил. Бошига мусибат тушса, тасалли бер, уйингни томини баланд кўтариб, унга етиб турадиган шамол ва шабададан тўсма, пиширган нарсангдан унга ҳам чиқар!” (Имом Аҳмад ривояти) деганлар.\nДемак, қўшнига моддий ёки маънавий азият бериш мумкин эмас. Моддий азият уйига, боғига, мол-мулкига тажовуз қилиш билан бўлса, маънавий азият ор-номуси, шаъни ва обрўсига тажовуз қилишдир.\nИбн Касирнинг “Тафсирул Қуръанил азим”,\nИмом Қуртубийнинг “Тафсири Қуртубий”,\nАбу Лайс Самарқандийнинг “Баҳрул улум” асарлари асосида\nТолибжон НИЗОМОВ тайёрлади.\nЎзбекистонда етиштирилган гилос ва ўрик таркибида витаминлар миқдори кам чиқди


2030 йилгача 6 та шаҳар сув остида қолиши мумкинлиги айтилди\n12:48 / 07.11.2021\nДунёнинг турли бурчакларида жойлашган камида 6 та шаҳар иқлим ўзгариши сабабли 2030 йилгача тўлиқ ёки қисман сув остида қолиши мумкин. Бундай маълумотларни Climate Central нотижорат ташкилоти прогнозларига таяниб The India Times нашри келтириб ўтди.\nВенеция / Фото: EPA-EFE/FABIO MUZZI\nClimate Central ўз прогнозини Иқлим ўзгариши бўйича ҳукуматлараро экспертлар гуруҳи маълумотларига асосланиб харита шаклида тузган.\nНашрда таъкидланишича, Амстердам денгиз сатҳи кўтарилиши оқибатида биринчи бўлиб сув остида қолиши мумкин. Рўйхатда кейинги ўринни Ироқдаги Шатт-ал-Араб дарёси бўйлаб жойлашган Басра шаҳри эгаллаган. АҚШнинг Янги Орлеан шаҳри ҳам тўғонлар тизимига эга бўлишига қарамай, сув остида қолиши мумкин.\n4-ўринни Венеция эгаллаган. Италиянинг ушбу шаҳрида ер сатҳи ҳар йил 2 мм камайиб бормоқда. Кейинги ўринни Вьетнам жанубидаги Хошимин шаҳри эгалламоқда. Прогнозларга кўра, шаҳарнинг шарқий ҳудудлари Меконг дарёсига яқинлиги сабабли сувга ғарқ бўлиши эҳтимоли юқори. Рўйхатнинг охирги поғонасини Ҳиндистоннинг Калькутта шаҳри эгаллаган.\n07:22 / 18.11.2021\n«Тошкент сув таъминоти» Олмалиқ шаҳар филиали бошлиғи пора билан ушланди\n10:56 / 05.11.2021\nТошкент аҳолисининг асосий қисмини ичимлик суви билан таъминловчи иншоотда носозлик юз берди\n15:52 / 03.11.2021\nАмстердамда уй қуришда ёғочдан фойдаланиш мажбурий этиб белгиланди


20 йилдаги энг йирик янгиланиш: уйингизда Wi-Fi энди 5G тезлигида ишлайди! - Terabayt.Uz\n«Бу – Wi-Fi частоталари спектри бўйича кейинги 20 йил мобайнидаги энг йирик янгиланишдир», дея таъкидлайди Wi-Fi Alliance маркетинг бўйича директори Кевин Робинсон.\nWi-Fi 6E технологияси – даражасига кўра 5G технологияси билан баравар янги инновациядир. Янги уланиш стандарти – 802.11be катта ҳажмларда маълумотлар алмашиш, шунингдек, янада мукаммал «ақлли уй» инфратузилмасини созлаш имконини беради. Радиотўлқинлар полосасининг жиддий кенгайтирилиши эса кўпквартирали уйларда янада сифатли уланишни таъминлайди. Тўғри, бунинг учун ҳозирги роутерларимиз тўғри келмайди, балки Wi-Fi 6E маркировкаси билан чиқадиган янги авлод маршрутизаторларидан олишимиз керак бўлади.\n#Wi-Fi #Wi-Fi Alliance #Интернет тезлиги #янги технологиялар # Wi-Fi тармоғи #Wi-Fi 6E


Таҳрир Шом ҳайъати муаммо Ҳизб ут-Таҳрир билан унинг ўртасида эмас... - | Hizb-Uzbekiston.info\nHome›АР-РОЯ ГАЗЕТАСИ›Таҳрир Шом ҳайъати муаммо Ҳизб ут-Таҳрир билан унинг ўртасида эмас…\nТаҳрир Шом ҳайъати муаммо Ҳизб ут-Таҳрир билан унинг ўртасида эмас, балки муаммо у билан бутун Уммат ўртасида эканини англаб етармикин?!\nТаҳрир Шом ҳайъати етакчилари шуни англамоқлари лозимки, муаммо улар билан фақат Ҳизб ут-Таҳрир ўртасида эмас. Балки улар озод этилган минтақа тақдирини ҳарбий ва сиёсий жиҳатдан ўз қўлларига олишлари ҳамда Умматга зулм қилишлари натижасида ўзлари билан бутун Уммат ўртасида муаммолар туғилди. Бор гап шундаки, Ҳизб ут-Таҳрир Ислом Умматининг бир бўлагидир, Умматнинг тортиб олинган ҳокимияти ва қарорини қайтариб олишга ҳаракат қилмоқда. Бу ҳаракат Таҳрир Шом ҳайъатининг тинчини бузяпти. Шунинг учун бу ҳайъат билиб қўйсин, агар у Умматга ҳокимиятни қайтариб бериб, бошидан зулму ситамларни ва зўравонликларни кўтармайдиган бўлса, бирорта ҳам муаммони ҳал этиш қўлидан келмайди. Ҳизб ут-Таҳрир аъзоларини тинмай қамоққа олаётган бўлса-да, бироқ ҳаргиз Ҳизб фикрларини тўхтатолмайди, аксинча, бу фикрлар оловига мой сепади, уларнинг соғломлигини, кенг тарқалишини зиёда қилади. Негаки, фикр эгаларига тазйиқ қилиб, уларни қамаш мумкин, аммо фикрларни кишанлаб, қамаб бўлмайди. Агар бу ҳайъат етакчилари ўз қилмишларини англаб етсалар, марҳамат, Уммат билан муносабатларини тузатиб олсинлар. Агар шундай қилишмаса, у ҳолда, кураш ўзлари билан Ҳизб ут-Таҳрир ўртасидагина эмас, балки Ҳизб ут-Таҳрир етакчилигидаги Уммат билан ҳам давом этади. Аммо ўз Умматига қарши курашганларнинг бирортаси зафар қучган эмас ва ҳаргиз қучолмайди ҳам. Аллоҳ Таоло айтади:\n﴿وَلَقَدْ كَتَبْنَا فِي الزَّبُورِ مِن بَعْدِ الذِّكْرِ أَنَّ الأَرْضَ يَرِثُهَا عِبَادِيَ الصَّالِحُونَ + إِنَّ فِي هَذَا لَبَلاغاً لِّقَوْمٍ عَابِدِينَ + وَمَا أَرْسَلْنَاكَ إِلاَّ رَحْمَةً لِّلْعَالَمِينَ﴾\n«Дарҳақиқат Биз (Лавҳул-маҳфузда) зикр қилгандан сўнг Забурда: «Албатта (жаннатнинг) ерига менинг солиҳ бандаларим ворис бўлурлар», деб ёзиб қўйганмиз. Албатта, (Қуръонда) мана шу ибодат қилгувчи қавм учун етарли нарса бордир. (Эй Муҳаммад), дарҳақиқат Биз сизни барча оламларга фақат раҳмат қилиб юбордик» [Анбиё 105-107]\nTagsзулмТаҳрир Шом ҳайъатиҲизб ут-Таҳрир\nАллоҳнинг розилигини қачон истайсиз?!


Жиззахда Венгрия компанияси билан ҳамкорликда кунгабоқар мойи ишлаб чиқариш заводи қурилади » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахда Венгрия компанияси билан ҳамкорликда кунгабоқар мойи ишлаб чиқариш заводи қурилади\n31 март 2021 йил\nЎзбекистоннинг «BMB trade group» ва Венгриянинг «Kish group» компаниялари ҳамкорлигида кунгабоқар мойи ишлаб чиқариш заводи очилади. Лойиҳа қиймати 90 миллион доллардан зиёд экани айтилмоқда.\n«BMB trade group» компанияси тижорат директори Мирғулом Усмонов 29 март куни Тошкентда ўтказилган Ўзбекистон-Венгрия бизнес форумида мазкур корхона ҳақида маълумот берди, дея хабар қилмоқда Kun.uz мухбири.\nҚайд этилишича, завод 2022 йилда қуриб битказилиши ва ишга туширилиши кутилмоқда.\n«Ўзбекистоннинг «BMB trade group» ва Венгриянинг «Kish group» компаниялари ҳамкорликда кунгабоқардан мой ишлаб чиқариш бўйича йирик лойиҳани амалга оширмоқда. Лойиҳа қиймати 90 миллион доллардан ортиқни ташкил қилади. Шундан 52 миллион АҚШ доллари завод қурилиши ва Венгриядан ускуналар олиб келиниши учун сарфланади. 40 миллион доллардан зиёд маблағ эса кунгабоқар пистасини етиштириш ва заводни хомашё билан таъминлаб беришга йўналтирилади», - деди Мирғулом Усмонов.\nУнинг сўзларига кўра, завод Жиззах вилоятининг Шароф Рашидов туманида қурилиши кўзда тутилган. Республиканинг кунгабоқар етиштирилувчи ҳудудларидан эса хомашё етказиб берилади.\n«Бундан ташқари, қуриладиган заводда ишлатиладиган ускуналар ҳам Венгриядаги ҳамкорларимизнинг «Kish engineering» номли шуъба корхонасида ишлаб чиқарилади.\nБу лойиҳа тўғридан тўғри инвестициялар ҳисобига амалга оширилмоқда. Бизнинг компания эса фақатгина кунгабоқар писталарини хомашё сифатида етказиб бериш билан шуғулланади.\nҲозирда Ўзбекистонга кунгабоқар мойи асосан импорт қилинади. Шу туфайли ишлаб чиқарилган дастлабки маҳсулот Ўзбекистон бозорига ва ундан кейинги босқичларда қўшни давлатларга экспорт қилиниши кўзда тутилган. Завод 2022 йилда ишга тушиши режалаштирилган», – деди у деб ёзмоқда Kun.uz сайти.\nЖиззах шаҳрида BMB TRADE GROUP компаниясининг офиси очилди


Айни пайтда, бугун Грузия ва Америка Қўшма Штатлари денгиз флоти қўшинлари Қора Денгиздаги Поти порти яқинида қўшма ҳарбий машқларни бошлаб юборди.\nҲарбий машқларда АҚШнинг амфибия русумли Нашвил ҳарбий кемаси ҳамда Грузиянинг учта ҳарбий кемаси иштирок этмоқда.\nГрузия ва Америка ўртасида қўшма ҳарбий машғулотлар биринчи марта ўтказилмоқда.\nҚўшма Штатлар Грузиянинг асосий ҳарбий ҳамкори ҳисобланади. АҚШ ҳарбийлари Грузия қўшинларини 2002 йилдан бери аксил-террор амалиётлари бўйича ўқитиб келмоқда.\nШунингденк, чоршанба куни Украина, АҚШ, Болгария, Грузия, Руминия ва Туркия ҳарбий денгиз флотлари иштирокидаги Тинчлик Қалқони 2005 ҳамкорлик битими доирасида ҳарбий машғулотларнинг иккинчи босқичи бўлиб ўтиши режалаштирилган.\nБу машғулотларнинг биринчи босқичи ўтган ойда Киевда бўлиб ўтган эди.


May 2018 – Page 4 – КУН УЗ\nГлавная / 2018 / May (страница 4)\n23.05.2018\tМаданият Comments Off on Хасад ути\nУзингда хасад туйгуси борми ёки йук эканини билиш учун биродарингнинг бир фазилатини эсла. Бу фазилат унга гойибдан ато этилган неъмат. Мана шу неъмат билан у мен билан сендан афзал. Энди хакки рост айт: бу неъматга муносабатинг кандай? Шу неъмат сабаб дустингни ёктирмай колмаяпсанми, унинг заволини хохламаяпсанми? Агар мана шу холатни …\nНью-Йорк фонд биржасига 226 йил ичида илк бор аёл киши рахбарлик килади\n22.05.2018\tЖахон Comments Off on Нью-Йорк фонд биржасига 226 йил ичида илк бор аёл киши рахбарлик килади\nНью-Йорк фонд биржасига унинг 226 йиллик тарихи давомида илк бор аёл киши рахбарлик килади. Бу лавозимга Стейси Каннингэм тайинланган. Бу хакда The Wall Street Journal (WSJ) маълум килди. Хозирда Каннингэм биржанинг ижрочи директори лавозимини эгаллайди. У биржанинг 67-президенти булади ва Томас Фарлининг урнини эгаллайди. Каннингэм ушбу лавозимни бажаришга расман 25 …\nМасжидул Аксо хакида 8 маълумот\n22.05.2018\tМаданият Comments Off on Масжидул Аксо хакида 8 маълумот\nМасжидул Аксо мусулмонлар учун Макка ва Мадинадаги Масжидул Харомлардан кейинги учинчи улуг кадамжо хисобланади. Ислом буни Пайгамбаримиз Махаммаднинг (соллаллоху алайхи ва саллам) “Мерож” кечалари билан боглайди. Шунингдек, бу жойда “Исро” кечаси жамики пайгамбарлар Пайгамбаримиз Махаммаднинг (соллаллоху алайхи ва саллам) оркаларида туриб намозга иктидо килганлар. Бундан ташкари ушбу масжид тугрисида баъзи …\nИНСОН ЗАИФ КИЛИБ ЯРАТИЛГАН\n22.05.2018\tМаданият Comments Off on ИНСОН ЗАИФ КИЛИБ ЯРАТИЛГАН\nХалкимизда аёлларни “заифалар” деб аташ одати бор. Бу эса бир жихатдан динимиз курсатмаларига хам мувофик келади: Аёл нозик хилкатли булиб, жисмоний ва аклий жихатдан эркак кишидан тубдан фарк килади ва заифлиги кузга яккол ташланади. Бу эса хар жабхада аёл киши заифаю, эркак хамма томонлама бакувват дегани хам эмас. Чунки дунёда …\n22.05.2018\tИктисодиёт Comments Off on Козогистоннинг энг йирик банки Узбекистон бозорига киришни режалаштирмокда\nForbes Козогистоннинг хабар беришича, Козогистоннинг энг йирик банкларидан бири, Россия, Грузия, Тожикистон ва Киргизистонда булинмаларга эга булган булган Halyk Bank («Халк банки») Тошкентда уз шуъбасини ташкил этиши мумкин. Ушбу банкнинг Qazkom билан бирлашувдан сунг активлари хажми 24 млрд долларга етади. Хужжатлар туплами тайёрланди, тартибга солувчи идоранинг мувофиклаштириши керак, дея хабар …\n22.05.2018\tИктисодиёт Comments Off on Жахон банки Узбекистондаги таълим ислохотларини куллаб-кувватлайди\n21 май куни Тошкент шахрида Жахон банки (ЖБ) экспертлари “2018 йилги дунё тараккиёти: Таълим ислохотларини амалга ошириш воситаси сифатида” мавзуидаги маърузасини такдим килишди. Шунингдек Узбекистонда таълим сохасини ривожлантириш ва кадрлар тайёрлаш учун зарур чора-тадбирларни амалга ошириш масалалари мухокама килинди. Жахон банки матбуот хизмати KUN.UZ’га шу хакида маълум килди. Такдимотда Жахон …\nУзмиллийбанк мижозларига Янги йилга Янги совга!\nПрезидент тадбиркорлик субъектларини текширишни 2 йилга тухтататишни таклиф килди\nАвстралияда бир оила авиахалокат курбони булди


Аллоҳ таолонинг фазлу карами ила, яқинда Имом Бухорий номидаги Тошкент Ислом институтини тамомлаш бахти каминага насиб этди.\n2015 йилнинг 10 март куни шайх Муҳаммад Содиқ Муҳаммад Юсуфнинг юраги уришдан тўхтади.\nШайх ҳазратларининг падари бузрукворлари Ҳожи дада доим фарзандларини кузатиб юрар, гоҳо мендан ҳам суриштириб турар эдилар.\n“Зиёрат” рукнидаги туркум суҳбатларнинг навбатдаги сонида 1943 йили Ўрта Осиё ва Қозоғистон мусулмонлари диний назорати масъул котиби ва Ўзбекистон қозиси бўлган Шайх Зиёуддинхон ибн Эшон Бобохоннинг ибратли ҳаёт йўллари билан танишиб чиқамиз.\nБу жумлалар азиз сиймони хотирга олиб, ўша кунларга хаёлан яна бир бора қайтиш мақсадида ёзилмади. Зотан кечаги куннинг эмас, доимо бугуннинг...


Покистоннинг энг йирик шаҳри бўлган Карачида 25 мингга яқин одам иштирокида Муҳаммад Пайғамбар карикатураларига қарши тинч намойиш бўлиб ўтди.\n27 январ 2021, Тошкент вақти: 09:26\nНамойишчилар Европа мамалкатлари билан дипломатик алоқаларни тўхтатишга чақирди ва аксил америка руҳидаги шиорларни айтишди.\nПокистон шарқидаги Лаҳор вилоятида полиция режалаштирилган намойиш олдидан 70 кишини ҳибсга олди.\nАйни пайтда, Қатарда Ислом ва Ғарб ўртасида ўзаро муроса мавзусига бағишланган конференция бошланди. Анжуманда Муҳаммад Пайғамбар карикатуралари туфайли келиб чиққан халқаро можаро муҳокама этилади.\nДастлаб Дания газеталаридан бирида чоп этилиб, кейин Европадаги бошқа газеталардан ҳам эълон қилинган карикатуралар мусулмон дунёсида кескин норозиликларга сабаб бўлди.\nЦивилизациялар уюшмаси ташкил этган анжуманда сўзга чиққан Қатар Амири Шайх Ҳамад бин Халифа ал-Таний ҳар бир эркинлик қадриятлар ва эътиқодларга ҳурмат доирасида бўлиши лозимлигини айтди.


Саломатлик сари 3 суннат\n- Нояб 28, 2017\nҲар биримиз ҳаётимиз давомида касал бўламиз. Билсак касаллик ҳам гуноҳларимизга каффорот ҳам синовдир. Бемор дори-дармонларни истеъмол қилиш билан бирга Қуръони карим ва ҳадисларда ворид бўлган дуоларни ўқиши ҳам лозим. Пайғамбаримиз соллаллоҳу алайҳи васаллам бемор инсон саломатлигини асраши учун қилган баъзи тавсияларини келтириб ўтамиз.\nАввало инсон саломатлиги учун меъёрида овқатланиши лозим. Чунки ортиқча овқатланиш инсоннинг ҳам жисмонан, ҳам руҳан заифлашига сабаб бўлади. Тўғри овқатланиш инсон саломатлигининг асосий омилларидандир. Шу сабабли, Пайғамбаримиз соллаллоҳу алайҳи васаллам биз умматларига овқатланиш одобини ўргатиб бундай деганлар: “Одам боласи тўлдирадиган идишларнинг энг ёмони қориндир. Одам боласига қаддини тутадиган емак кифоядир. Агар жуда лозим бўлса, таоми учун учдан бир, ичимлиги учун учдан бир ва нафаси учун учдир бир” (Имом Аҳмад, Термизий ривояти).\nИккинчидан, асал ва қора седана истеъмол қилишга одатланиш керак. Пайғамбаримиз соллаллоҳу алайҳи васаллам бундай деганлар: “Седана ўлимдан бошқа барча хасталикларга шифодир”.\nБир қатор мутахассислар олиб борган тадқиқотларга кўра, қора седана инсон қувватини оширишда, кўплаб касалликларга қарши курашда самарали ҳисобланади.\nШунингдек, асал ҳам инсон танасига қувват бағишловчи, иштаҳани очувчи, асаб тизимини ҳамда юрак-қон томирларини яхшиловчи хусусиятга эга. Расулуллоҳ соллаллоҳу алайҳи васаллам: “Асал истеъмол қилинглар, у кўп касалликларга шифодир”, деганлар.\nУчинчидан, Яратгандан сиҳат-саломатлик сўраб дуо қилинг. Барча дард ҳам, шифо ҳам Аллоҳнинг иродаси билан бўлади. Аллоҳ истъемол қиладиган дори-дармонимизни сабаб қилиб Ўзи шифо беради. Пайғамбаримиз соллаллоҳу алайҳи васаллам қачонки бирор ерлари оғриса муборак қўлларини оғриётган жойга қўйиб уч маротаба “Бисмиллаҳ” деб, етти маротаба бундай дер эдилар: “Аъузу биллаҳи ва қудратиҳи мин шарри ма ажиду ва уҳозиру” (Имом Аҳмад, Имом Муслим ривояти).\nШуни алоҳида таъкидлаш лозимки, кимки касал бўладими, ё соғ бўладими ҳамиша Аллоҳнинг розилигига интилиш лозим. Албатта, Аллоҳ ҳар нарсага Қодир, неъматларини беминнат берувчи ва ҳар нарсадан хабардор Зотдир.\n2244 марта ўқилди\nДругие материалы в этой категории: « Расулуллоҳ (с.а.в.)нинг таом борасида берган таълимотлари\tСарвари коинотнинг вафотлари »\nҲазрат Увайс ибрати


Минскда аëлларнинг норозилар билан бирдамлик акцияси 20 августда ҳам давом этди.\n19 август куни Беларусь президенти Александр Лукашенкога қарши норозилик намойишларининг ўн биринчи кунида пойтахт Минск кўчаларига яна минглаб одам чиқди.\nАйни куни Европа Иттифоқи лидерлари 9 август куни бўлиб ўтган президентлик сайлови натижаларини тан олмаслигини маълум қилиб, мамлакат ҳукуматига қарши санкция жорий қилишини билдирди.\nСайлов натижалар эълон қилинганидан бери мамлакатда норозилик намойишлари тўхтамаяпти. Мамлакатдаги йирик корхоналар ишчилари норозилик намойишларини давом эттириб, муддатсиз иш ташлаш эълон қилди.\n19 август куни Лукашенко Ички ишлар вазирлигига намойишларни бостиришни буюрди. Аммо бу намойишларнинг боришига таъсир кўрсатмади.\nЕвропа Иттифоқи 19 август куни Беларусдаги бўҳрон юзасидан саммит ўтказди. Йиғин ортидан Европа кенгаши президент Шарль Мишель:\n- Беларусь халқининг ўз келажагини белгилаш ҳуқуқини тўлиқ қўллаймиз ва тез орада ЕИ зўравонлик, репрессия ва сайлов натижалари сохталаштирилганига масъул кўп сонли шахсга қарши санкция жорий қилади, - деди.\nГермания канцлери Ангела Меркель эса:\n- Сайлов на эркин, на адолатли бўлди. Шу сабабдан сайлов натижасини тан олиб бўлмайди, - деди.\nСайловолди раллиларида ўн минглаб одам қатнашган Тихановская аслида 60-70 фоиз овоз тўплаганини иддао қилмоқда.\n19 август куни Лукашенко хориждан «жангчилар ва қурол-аслаҳа» кириб келаётганини иддао қилиб, мамлакат чегараларида назоратни кучайтиришни буюрди.\nХавфсизлик кенгаши йиғинида Лукашенко:\n- Минскда бошқа тартибсизликлар бўлмаслиги керак. Одамлар чарчади. Улар тинчликни талаб қилишмоқда, - деди.\nҲозиргача норозилик намойишларида қатнашган 7 мингга яқин одам ҳибсга олинди, уч одам ўлди. Беларус полицияси намойишчиларни аёвсиз калтаклади, айрим ҳолатларда намойишчиларга ўқотар қуролдан ўт очилди. Матбуот хабарларига кўра, 19 август куни Брест шаҳрида полиция намойишчиларга қарата ўқ отганида жароҳат олган 44 ёшли шахснинг жони узилган.\nОзодликка чиқарилган юзлаб намойишчи ҳибсда полиция уларни калтаклаганини ва таҳқирлаганини сўзлаб берди.\n19 август Лукашенконинг намойишчиларга қарши чораларни кучайтириш чақириқларига қарамасдан, юзлаб одам Ички ишлар вазирлиги биноси олдида тўпланди. Иморат олдига тўпланган кўп сонли хавфсизлик кучлари ходимлари намойишни кузатиб туриш билан чекланди.\nНамойишчилар Лукашенко истеъфосини ҳамда ҳибсда қолаётган намойишчилар озодликка чиқарилишини талаб қилмоқда.\n19 август куни Беларусь сайлов комиссияси мамлакатни 26 йилдан бери бошқариб келаётган Лукашенко икки ой ичида қасамёдга келтирилишини маълум қилди. «ТАСС» агентлигининг хабар беришича, инаугурация санаси ҳали белгиланмаган.\nТихановская айни куни видеомурожаат эълон қилиб, Европа давлатлари етакчиларини ўз мамлакати «уйғонишини» қўллашга чорлади. Ўз видеомурожаатида Тихановская ЕИ етакчиларини сайлов натижаларини тан олмасликка чорлаб, Лукашенко Беларусь халқи ҳамда бутун жаҳон назарида легитимлигини йўқотганини таъкидлади.\nСайлов ортидан Литвага чиқиб кетишга мажбур бўлган Тихановская вакили Ольга Ковалькова мухолифатчининг Минскка қайтиши кутилаётганини айтди.\n- Биз фақат қонун доирасида иш тутяпмиз. Вазият жиддий. Расмийларнинг диалог бошлашдан бошқа иложлари йўқ. [Акс ҳолда] вазият фақат оғирлашади, - деди Ковалькова.\nПольша Ташқи ишлар вазирлиги Беларусь мухолифатининг таниқли фаоллари Валерий ва Вероника Цепкалолар мамлакатга етиб борганини маълум қилди. Собиқ дипломат Цепкалонинг 9 августда бўлиб ўтган сайловда ўз номзодлигини кўрсатишига изн берилмади. Унинг рафиқаси Вероника эса сайловолди пойгасида Тихановскаяни қўллади.\nДам олиш кунлари Лукашенко Россия президенти Владимир Путин билан икки марта суҳбатлашди. Россия матбуотига кўра, Путин Беларусга хавфсизлик ёрдамини кўрсатишни ваъда қилган.\n19 август куни АҚШ президентлигига Демократик партия номидан номзод Жо Байден Россияни Беларусдаги бўҳронга аралашмасликка чорлади.


Лавров Москва бошқа мамлакатлар ишига аралашаётгани ҳақидаги айбловларга жавоб қайтарди - 10.12.2020, Sputnik Ўзбекистон\nРоссия ТИВ раҳбари Ғарб Россияни бошқа давлатлар ишларига аралашишда айблаш учун яна кўплаб баҳоналар ўйлаб топиши мумкин деб ҳисоблайди. 10.12.2020, Sputnik Ўзбекистон\n16:20 10.12.2020 (янгиланди: 20:47 02.04.2021)\nРоссия ТИВ раҳбари Ғарб Россияни бошқа давлатлар ишларига аралашишда айблаш учун яна кўплаб баҳоналар ўйлаб топиши мумкин деб ҳисоблайди.\nТОШКЕНТ, 10 дек — Sputnik. Россия ТИВ раҳбари Сергей Лавров Ғарб Россияни бошқа давлатлар ишларига аралашишда айблаш учун яна кўплаб баҳоналар ўйлаб топиши мумкин деб ҳисоблайди.\n“Сўнгги пайтларда бизни у ерларда фақат Ғарбга қарши геосиёсий позицияларимизни мустаҳкамлаш учун, у ерда Ғарб ўз мавқеини мустаҳкамламаслиги учун гўёки Туркия билан бу минтақани бўлиб олиш тўғрисида келишиб олиб, Беларусда аралашаётганимиз, Тоғли Қорабоғда аралашганликда айблашмоқда. Ҳозир Европа ва АҚШда ҳукмронлик қилаётган таҳлилчиларнинг мантиғи ва психологияси мана шунақа”, - деди Лавров RT телеканалига берган интервьюсида.\nУнинг сўзларига кўра, Москва воқеаларнинг ҳар қандай тарафга бурилишига тайёр.\n“Куни кеча ўқиб қолдим, АҚШ Конгресси шунчаки бундай Иттифоқ давлат борлиги, у Беларусь Республикасида навбатдаги “рангли инқилобни” уюштиришни истамоқчи бўлганларга ёқмаганлиги учун Россия ва Беларусь Иттифоқ давлатига қарши санкцияларни илгари суряпти”. Шундай экан яна анча баҳоналар бўлади, бунга ишончим комил. Ғарб уларни нафақат излаш, балки йўқ жойдан ўйлаб топишни уддалай олади. Ғарблик ҳамкасбларимиз мукаммаллигининг чегараси йўқ”, - деди Россия ТИВ раҳбари.


ЎзА - Сергей Фомин халқаро турнир ғолиби\n06.08.2018 12:29 Чоп этиш версияси\nСергей Фомин халқаро турнир ғолиби\nПойтахтимизда Халқаро теннис федерацияси (ITF) томонидан ўсмирлар ўртасида "NBU CUP" турнири ўтказилди.\nДунёнинг ўндан зиёд мамлакатидан келган 150 нафарга яқин теннисчи ғолиблик учун ўзаро куч синашган мазкур мусобақада ҳамюртимиз Сергей Фомин яккалик ва жуфтлик баҳсларида бош совринни қўлга киритди.\nМамлакатимизда сўнгги йилларда Олимпия ўйинлари дастуридан жой олган спорт турларини, жумладан, теннисни ёшлар ўртасида янада оммалаштириш борасида самарали ишлар амалга оширилмоқда. Юртимизда ўтказилаётган нуфузли халқаро турнирлар эса навқирон авлодда мазкур спорт турига қизиқиш уйғотиб, истеъдодли теннисчилар камол топишида муҳим дастуриламал бўлмоқда.\nМисол тариқасида биргина Сергей Фоминнинг қўлга киритаётган ғалабаларини кўрсатиш мумкин. У жорий йилги спорт мавсумида "Катта дубулға" мусобақаларида ва бир қатор халқаро турнирларда муваффақиятли иштирок этиб, ўзбек ўғлонлари ҳеч кимдан кам эмас ва кам бўлмаслигини яна бир бор намоён этди.\nТошкентда ўтган "NBU CUP" турнирида Сергей руминиялик Александр Жимани, россиялик Денис Орешинни, ёш теннисчимиз Бекзод Расаматовни, туркиялик Эмир Сендоганни мағлубиятга учратиб финал йўлланмасини қўлга киритди.\nЯккалик баҳсларининг ҳал қилувчи финал учрашувида С.Фомин яна бир руминиялик теннисчи Себастиан Жимани 6:3, 6:2 ҳисобида енгди.\nШунингдек, у умидли теннисчимиз Тимур Соттимов билан биргаликда жуфтлик баҳсларининг финал баҳсида С.Жима ва канадалик Жошуа Лападатни 6:4, 6:4 ҳисобида таслим этиб, мусобақа ғолибига айланди.


БМТ Хавфсизлик кенгаши Ғазо бўҳронини муҳокама қилмоқда\nБМТ Хавфсизлик кенгаши Исроил десантининг Ғазо Минтақасига инсонпарварлик ёрдамини олиб кетаётган кемаларга ҳужум уюштирганига оид масалани муҳокама қила бошлади. Душанба кунги рейд оқибатида камида ўн киши ҳалок бўлиб, элликка яқин одам жароҳатланди.\nХавфсизлик кенгашининг жорий раиси, БМТдаги Ливан элчиси Наваф Салом кенгашнинг фавқулодда мажлисини чақирди.\nХалқаро ҳамжамият яҳудий давлати ҳужумини қоралади.\nМусулмон давлатлари орасида Исроилнинг саноқли иттифоқчиларидан бири ҳисобланмиш Туркия ўтказилган рейдни “давлат террорчилиги”, дея атади. Отишма содир бўлган “Мовий Мармара” номли Туркияга қарашли кемада кетаётган 600 кишининг 400 нафари туркияликлар бўлган.\nТуркия Исроил билан ўтказилиши режалиштирилган қўшма ҳарбий машқларни қолдириб, Исроилдаги элчисини чақиртириб олди.\nТуркия ташқи ишлар вазири ўринбосари Салим Енел Озодлик радиосига берган интервюсида Исроилнинг Туркиядаги элчисига рўй берган воқеа икки томонлама муносабатлар учун “тузатиб бўлмайдиган оқибатларидан” огоҳлантирилганини маълум қилди.\nБМТ Бош котиби Бан Ки Мун Исроил кучлари уюштирган ҳужумдан "даҳшатга" тушганини баён қилиб, воқеа юзасидан тўлақонли тергов ўтказишга чақирди.\nЕвропа Иттифоқи ҳам Исроил ҳаракатларини қоралаб, баёнот эълон қилди.\nИстанбул, Теҳрон, Қоҳира, Рим, Париж, Афина, Сараево ва Лондон каби пойтахтларда Исроил ҳарбийлари амалга оширган ҳужумга қарши норозилик намойишлари ўтказилди.


Икки партия сиёсий дебатга киришадими? “XXI asr” минбар бўлишга тайёр!\nМуносабат майдони 18 September 2018 20:32 767\nБугун Ўзбекистон ахборот агентлиги расмий сайтида O‘zLiDeP аъзоси, Саид-Абдулазиз Юсуповнинг “Ўзбекистон 24” радиоканали “Постскриптум” лойиҳасига берган интервьюси асносида “ЎзЛиДеП” партияси вакили “Миллий тикланиш” раҳбариятини сиёсий дебатларга тайёр эмасликда айблади” сарлавҳали мақола эълон қилинди.\nУнда Ўзбекистон босма оммавий ахборот воситалари ва ахборот агентликларини қўллаб-қувватлаш ва ривожлантириш фонди раҳбари жумладан шундай дейди: “Миллий тикланиш” демократик партияси вакилларининг аксарияти сиёсий дебатлар олиб боришга қодир эмас. Муаммо олиб чиқсанг ёки танқид қилсанг партиянинг баъзи вакиллари ғояга қарши ғоя билан курашмасдан, шахсга ўта бошлайдилар”.\nБироз вақт ўтиб, бунга жавобан ЎзА сайтида “Миллий тикланиш” демократик партияси Марказий кенгаши Ахборот хизмати имзоси билан “Қўрқоқ олдин мушт кўтарар” ёхуд бир думалаб УзЛиДеП вакилига айланган фонд раҳбари” материали эълон қилинди.\n“Миллий тикланиш” демократик партияси вакиллари ҳар доим дебатга тайёр, биз Саид-Абдулазиз Юсуповни ЎзЛиДеП партияси позицияси бўйича теледебатга чақирамиз”, – дейилади мақолада.\n“XXI asr” газетаси таҳририяти ва “21asr.uz” сайти жамоаси партиялараро қизғин мунозаралар бошланганини олқишлайди. Шундан келиб чиқиб, теледебат қаторида матбуот йўналишида ҳам мазкур икки партия вакилларининг позицион қарашларини эълон қилишга тайёрлиги – холис минбар вазифасини ўташини маълум қилади.


Ўзбекистон супермаркетларида йилнинг илк довуччаси сотувга чиқди • EastFruit\nБош саҳифа › Янгиликлар › Ўзбекистон супермаркетларида йилнинг илк довуччаси сотувга чиқди\nМуаллиф: EastFruit 10 Mar 22 9 Mar 22 0337\nЎзбекистон пойтахти супермаркетларида биринчи довучча сотувга чиқди. Ҳозирча мавсум янгилиги «Кorzinka» супермаркетлар тармоғининг икки дўконида 100 грамми 9 990 сўмдан ва «Makro» супермаркетлар тармоғининг беш дўконида 100 грамми 7 999 сўмдан сотиляпти, дея хабар беришмоқда EastFruit экспертлари.\n«Довучча» (шунингдек, «довча» деб ҳам аталади) Марказий Осиё мамлакатларида севимли газак ва умуман, жуда фойдали маҳсулот ҳисобланади. Қўшни Тожикистонда уни “ғўра” деб аташади. Ушбу маҳсулотнинг бозорда пайдо бўлиши янги мавсум бошланганини англатади.\nEastFruit мутахассислари супермаркетлар пештахталарида довучча пайдо бўлиши билан боғлиқ қуйидаги икки фактга эътибор қаратишди: биринчидан, 2022 йилги довучча ўтган йилнинг шу даврига нисбатан тахминан 5-6 кун аввал сотувга чиқди; иккинчидан, 2022 йилда илк довучча 2021 йилнинг 10 мартидагидан ўртача 2 баробар арзон сотилмоқда. Таққослаш учун айтадиган бўлсак, 2021 йилнинг 11 март ҳолатига кўра, Ўзбекистон пойтахтидаги дўконларда ушбу маҳсулотнинг чакана нархлари 100 грамм учун 15 000 сўмдан 22 000 сўмгача бўлган.\nХудди 2021 йилнинг март ойи бошида Ўзбекистон супермаркетларида илк довучча пайдо бўлганидаги каби EastFruit мутахассисларида бу гал ҳам ушбу меванинг келиб чиқиши билан боғлиқ савол пайдо бўлди. Ўзбекистоннинг энг жанубий ҳудудларида ўрик етиштирувчи боғбонлар ўртасида ўтказилган тезкор сўров шуни кўрсатдики, уларда бозорга таклиф қилиш мумкин бўлган довучча ҳали шаклланмаган. Шунинг учун, катта эҳтимол билан айтиш мумкинки, бу сафар ҳам Ўзбекистон пойтахти супермаркетларига довучча хориждан келтирилган ёки жанубий вилоятлардаги иссиқхоналарда етиштирилган. Бироқ, Ўзбекистоннинг иссиқхона ўриклари лойиҳалари ҳақида бирор маълумот мавжуд эмас.\n7 Май 22 0278


“Дунё ўзбеклари” га “Прага кундаликлари”ни ўқиб… | ДУНЁ ЎЗБЕКЛАРИ | Mobile Version\n“Дунё ўзбеклари” га “Прага кундаликлари”ни ўқиб…\n07/22/2012 Ismat Khushev "Прага кундаликлари" туркумидан\nАслида бу “фарзийлар”нинг ҳаммаси шунақа, Исмат ака.\nОзми-кўпми “илм”га эга Мамасоли А.га ўхшаган “хар”бир мулла, дунё менинг атрофимда айланади деб ҳисоблайди.\nБунақалар, “Икки карра икки – тўрт” дегандай аниқ фан даражасидагидай содда шариатни одам англаб бўлмас даражадаги чалкаш, мубҳам (мубҳам шу маънодаки, масалалар ечимида қатъий ҳа ёки йўқ деган чегараси йўқ, “сийғанчиқ” ) ва зиддиятлар мажмуасига айлантириб қўйиб, сал фаросатли одам ўзи ечимини топа олиши мумкин бўлган, лекин, ҳафтафаҳм гўл одамларнинг наздида “ўта чигал ва қалтис масала”ларни, “шароит тақозосига биноан”, “хозиқларча” “ечиб”, “ҳал килиб бериш”ни “илм” деб ҳисоблаб, “ваҳиманинг уясини” жуда каттайтирворганлар.\nАсли, шариат, ҳаётда учрайдиган муаммоларни, Аллоҳга ширк келтирмаслик, куфрга кетиб қолмаслик чегарасида, оқилона (рационально) ҳал қилиб кетавериш дегани холос. Лекин бу “шайхлар”, муллаю “алломалар” буни бутун бошли бир “индустрия”га айлантириб олганлар.\nСиз ҳам шу индустриядаги “пирамида”га кириб, улар қатори сиз ҳам ўзингизга яраша пайравлар (адепт) топиб, (майли ҳеч балони билмасангиз ҳам, тўтидай сайраб, ўшаларнинг айтганларини такрорлайверинг,) ўша “пирамида”даги сиздан юқоридаги табақаларнинг номидан, ҳатто “пирамида”нинг чўққисидаги “биринчи”нинг номини сотиб, шу тизимнинг истаган ерингизда, албатта иқтидорингизга яраша, еб-ғажиб ётинг-а, ҳеч ким сизга бирон нарса демайди.\nСиздан ҳеч ким қизғанмайди, сизга ҳеч қандай рақобат қўйилмайди. Майли, бу пастдагилардан юқоридагиларга деб юлганларингиз уларга етиб бормасин. Фақат, уларнинг деганини денг, оқимга қарши чиқманг, пастдагиларни юқоридагиларга бўйсундириб туриб берсингиз, бас. Улар сиз олган дивидентларнинг ўн ҳиссасини бошқа жойдан чиқариб оладилар.\nАммо,.. Аммо оқимга қарши чиққан кунингиз сиз буларнинг ҳаммасидан маҳрум, ҳаммасидан мосувосиз. “Пирамида”нинг “қурилиши”ю “мустаҳкамланиши”га қанчалар умрингизни, куч-ғайратингизни сарфлаган бўлманг, хаммаси икки пул. “Пирамида”нинг энг чўққисидаги улкан “ҳарсанг”дан тортиб, энг тубидаги кечаги қўшилган “муштдай тош”гача сизни эзғилаб, парчалаб ташлашга киришади. Мана уларнинг ҳақиқий башаралари. Хўп, жуда чўзвордим.\nҲали сиз унинг совуқ қарашларидаги, -“Сен ҳам одаммисан. Худонинг қахрига лойиқ, бу дунёда бир минут ҳам туришга ҳаққинг йўқ сен ва сен каби осий бандаларни биздақа “иймонли” “суюкли бандалар” сабабли ер кўтаряпти. Билиб қўй валинеъматингни, кимнинг шарофати туфайли яшаётганингни бу дунёда, кўрнамак! “- деган маънони тушунмадингизми?!!!\nЁки сиз уни оддий инсонларга хос қувонч ва ташвишлари, дил дардлари, орзую ҳавас ва армонлари бор бир (нормальний) одам деб туғилган куни билан табриклаб қўйиб, унинг “диёнати”га “тажовуз” қилиб, уни, ердаги “айбу нуқсонлари, гуноҳу савоблари билан айқаш-уйқаш яшаб, лекин инсонийликдан чиқиб кетмаган” оддий одамлар сирасига қўшиб қўйганингизни унутиб кўйдингизми?!!!\nТўғри, Исмат ака, Мен сизнинг ҳаёт тарзингизни, улфатижонлигингизни, (шаробни суйишингизни) ёқламайман. Лекин мен сизнинг ҳаётингизни муҳокама қилишга ҳаққим йўқ. Сиз ўзингиз танлаган йўлингиз, ўзингизнинг ҳаётингизни яшаяпсиз. Ҳалиги “Сизнинг эркинлигингиз ў-ў-ў-ў ҳалиги менинг ҳуқуқларим бошланган жойда тугайди” деган гап борку!\nЛекин мусулмон бўлиш, (Абутов ва шунга ўхшаганлар ўнг қулоқ-сўл қулоғинг билан эшитиб олларинг!!!) бошқалар ҳаётини текшириш, уларга “мирғазаб” бўлиш ваколатини беради дегани эмас!!!\nАммо яхшиликга буюриб, ёмонликдан қайтариш бор, бировнинг ҳаққига тажовуз, дахл қилмаслик чегарасида!


Яширин цех фош бўлди – Сурхон тонги\nБош саҳифа / Иқтисодиёт / Яширин цех фош бўлди\nАвгуст 8, 2018\tИқтисодиёт Изоҳ қолдириш 772 Кўрилди\nДавлатимиз томонидан кичик бизнес ва хусусий тадбиркорлик субъектларига кенг имкониятлар яратиб берилган. Аммо Шўрчи туманидаги деҳқон бозорида айрим фуқароларнинг давлат рўйхатидан ўтмаган қалбаки ёрлиқлар билан қадоқланган идишлардаги ўсимлик ёғини сотаётганликларини қандай изоҳлаш мумкин?\nЎзбекистон Республикаси Бош прокуратураси ҳузуридаги Иқтисодий жиноятларга қарши курашиш департаментининг тезкор тадбирлари натижасида опа-сингил Гулҳаё ва Гулруҳ Маҳмудовалар (исм-фамилияси ўзгартирилган) яшаш уйининг ёрдамчи хўжалик хонасида яширин цех ташкил қилиб, қалбакилаштирилган ўсимлик ёғи ва этикеткасини тайёрлашаётгани аниқланди.\nУларнинг уйидан қалбаки этикеткалар ёпиштирилган бўш полиэтилен идишлар, қозон, фильтрлаш бочкалари, этикеткалар, қадоқлаш ускуналари, мойга ўхшаш суюқлик ва қопқоқлар, муҳр бостирадиган сиёҳдон, ҳисоб-китоб дафтари ашёвий далил сифатида олиб қўйилган.\nВилоят синов ва сертификатлаштириш марказининг хулосасига кўра, ушбу ўсимлик ёғи ва кунжара маҳсулотлари давлат стандарти талабларига жавоб бермаслиги ва истеъмолга яроқсизлиги аниқланиб, ҳуқуқбузарларга нисбатан жиноят иши қўзғатилган.\nҚисқаси, номи зикр этилган шахслар ножўя хатти-ҳаракатлари билан фойда ўрнига зиён кўришаяпти. Бу билан нафақат ўзларига, балки жамиятга, энг ачинарлиси, инсон саломатлигига жиддий зарар етказишмоқда.\nХ.МЎМИНОВ, Иқтисодий жиноятларга қарши курашиш\nдепартаменти бўлим бош инспектори\nР.ТУРСУНҚУЛОВ, департаментнинг Сурхондарё\nвилоят бошқармаси бўлим инспектори\nОлдинги Ишсизларга ҳам кредит ажратиладими\nКейинги Қарздорлик камаймоқда


Ўзбекистонда четга чиқиши тақиқланган фуқаролар учун онлайн-текширув жорий этилди - Фарғона.Ру ахборот агентлиги\n21:54 msk, 23 Январь 2019\nЎзбекистонда четга чиқиши тақиқланган фуқаролар учун онлайн-текширув жорий этилди\n14.06.2018 12:23 msk\nЎзбекистонликлар интернет орқали қарз туфайли четга чиқиш тақиқини текшириш имкониятига эга бўлдилар. Бош прокуратура ҳузуридаги Мажбурий ижро бюроси сайти мана шундай хизматни жорий этди, деб хабар беради Podrobno.Uz.\nОдатда рўйхатга электр энергияси, иссиқ ва совуқ сувдан қарзи минимал ойликнинг икки борабари (344.480 сўм ёки $43) ёки беш (861.200 сўм ёки $108) баробаридан ортган жисмоний ва юридик шахслар киритилади.\nMib.uz сайтида қарздорларни излаш формасининг скрин-шоти\n2018 йил 1 майгача коммунал хизматлар юзасидан қарзи бор фуқароларнинг республикани тарк этиши тақиқланади. Электрон базага киритилган қарздорларга катта миқдордаги битимлар тузиш, молия-кредит ва давлат хизматларидан фойдаланиш, шунингдек, хорижга чиқиш ман этилади. Бундан ташқари, шу йилнинг биринчи мартидан квартира пропискасидан ўтган ва вояга етган фуқароларга ҳам коммунал хизматлар тўлови борасида жавобгарлик юклатилган.\nҚарздорларга Давлат хизматлари кўрсатиш марказилари хизмат кўрсатмайди. Уларга нотариал тасдиғи, давлат регистрацияси керак бўладиган мулк, автомобиль олди -сотдиси билан шуғулланиш, шунингдек, барча суғурта турлари, лизинг, банк хизматларидан фойдаланиш тақиқланади. Бюронинг “салбий баённомаси”га кўра Аҳоли бандлиги ва меҳнат муносабатлари вазирлиги фуқаронинг чет элда ишлаши учун рухсат бермайди.\nМажбурий ижро бюроси аҳолидан қарзларни ундириш билан шуғулланади. Бюрога аэропорт ва вокзалларда махсус кассалар очиб, Ўзбекистондан четга чиқмоқчи бўлган фуқароларнинг қарзларини тўлашга имкониятлар яратиш вазифаси юклатилган.


Малика Кейтнинг тўй кўйлагини яратган дизайнерни кўчирмачиликда айблашди\n15:25 / 26.04.2016\nБританиялик дизайнер Кристин Кендалл Кейт Мидлтоннинг тўй либосини тиккан Alexander McQueen модалар уйини кўчирмачиликда айблаб, судга берди. Бу ҳақда People хабар берди.\nКендаллнинг айтишича, Alexander McQueen модалар уйида шаҳзода Уильямнинг турмуш ўртоғи учун кўйлак дизайнини яратишда айнан унинг чизмаларидан фойдаланишган. Дизайнернинг сўзлари бўйича, кўйлакка у яратган шахсий ишланмаларнинг айрим жиҳатлари кўчирилган.\nКендалл шунингдек, ўз чизмаларини Британия қироллик оиласига Уильям ва Кейтнинг тўй тантанасидан беш ой аввал юборганини ва жавоб тариқасида 2011 йилнинг январь ойида унга миннатдорчилик билдирилганини маълум қилди.\nAlexander McQueen модалар уйида Кендаллнинг даъвосидан ҳайрон эканликларини маълум қилишган. Уларнинг айтишича, дизайнер 4 йил аввал мурожаат қилган пайтда келишувга эришилган эди. Келишув Сара Бертон яратган Кэтриннинг тўй либоси Кендаллнинг чизмаларидан кўчирилган мазмунидаги ҳарқандай эҳтимолни йўққа чиқариши айтилган.\nУлар Кейт Кендаллнинг чизмаларини кўришмаганини билдиришган.


Россиялик дипломатлар КХДРдан темир йўл вагонида қайтиб келишди\nРоссия Ташқи ишлар вазирлиги Россия элчихонаси ходимлари ва уларнинг оила аъзолари Шимолий Кореядан темир йўл вагонида қайтаётгани ҳақидаги кадрларни эълон қилди.\nРоссия КХДРдаги элчихонасининг учинчи котиби Владислав Сорокин ушбу иншоотни темир йўл орқали бир километрдан кўпроқ босиб ўтиши керак эди, дейилади Россия ТИВ баёнотида.\nКХДР чегаралари бир йилдан ошиқ вақтдан бери ёпиқ, йўловчилар ташиш тўхтатилган, шу сабабли россиялик дипломатлар чегарага «узоқ ва қийин йўл» дан ўтишлари керак бўлди. «Дастлаб поездда 32 соат, кейин чегарага автобусда яна икки соат ва ниҳоят, маршрутнинг энг муҳим қисми — Россия томонига юриш керак бўлди», — дейилади хабарда.\nЧегарада Пхеняндан қайтиб келган элчихона ходимлари уларни Владивосток аэропортига олиб борадиган автобусга кўчирилган ва у ердан Москвага учган.\nШимолий Корея ўтган йил бошида коронавирус туфайли барча мамлакатларга транспорт алоқаларини тўхтатди. Октябрь ойида Шимолий Корея раҳбари Ким Чен Ин КХДРда COVID-19 юқтирган бирорта ҳам ҳолат йўқлигини таъкидлади.\nПандемия бошланиши билан аксарият хорижий дипломатлар, шу жумладан россиялик дипломатлар КХДРни тарк этишди. Қолганлар қатъий чекловларга риоя қилишлари керак — улар Пхенян ташқарисига чиқа олмайди, жамоат жойларига ташриф буюриши ва жамоат транспортидан фойдаланиши мумкин эмас.


Туркия расмийлари ИШИДга алоқадор муҳим баёнот билан чиқишди | Fayzbog.uz\n05.11.2019 / Маъмурият /\nТуркия ИШИД етакчиси Абу Бакр Ал-Бағдодийнинг синглисини қўлга олганини маълум қилди. Ҳозирда Бағдодийнинг синглиси, турмуш ўртоғи ва келини сўроқ қилинмоқда. Бу ҳақда Тhe Guardian нашри хабар қилади.\n«Биз Бағдодийнинг синглисидан ИШИДнинг ички ишларига оид маълумотларини билишга умид қилмоқдамиз», — дейди расмийлар.\nТуркия президенти Тоййиб Эрдўғаннинг алоқа директори Фаҳреттин Алтун буни «терроризмга қарши амалиётларимиз муваффақиятининг яна бир мисоли» деб атади. «Халқимизни қўрқитиш ва минтақамизни беқарорлаштиришга интилганларга ўз қудратимизни кўрсатиб қўямиз! Биз терроризмга қарши курашнинг барча кўринишларида етакчилик қиламиз!» — деб ёзди у Twitter саҳифасида.\nЭслатиб ўтамиз, Бағдодий ўтган ой Шимолий-ғарбий Сурияда АҚШ махсус кучлари томонидан ўтказилган рейд чоғида ўз жонига қасд қилган эди. ИШИД пайшанба куни интернетга жойлаштирилган аудио тасмада унинг раҳбари Бағдодий вафот этганини тасдиқлаб, АҚШдан қасос олишини айтиб, пўписа қилган эди.\n«Исломий» Давлат гуруҳи ўзининг янги раҳбарини тайинлади\nБaғдодийни ким сотди?\nРоссия ёрдамни бекор қилди, ким ҳақ?\nҲимоят Назарова: Эркакларни асранг, аёллар!\nҚўлда терилган пахтанинг 1 килограмми учун 1 октябрдан бошлаб 500 сўм тўланади\nЎзбекистон маблағлари билан Ўшда Алишер Навоий номли мактаб барпо қилинмоқда\nТемур Малик: Ярамас Диктатор!\nТошкентдаги айрим чорраҳаларда янги “Вафел чизмалари” ташкил этилмоқда. Бундан қандай наф бор?\nЯнги Марказлар қайси пулга ташкил этилади? - "Ёшларни оилавий ҳаётга тайёрлаш марказлари" бўйича блогер фикри\n«Соқолтой» ва «мент»: қачон «кўча қонунларидан» воз кечиб, демократик давлат фуқароларига мос ҳаёт кечирамиз?! 12.11.2019\nТАҚИҚ ЯГОНА ЕЧИММИ? 12.11.2019\nТошкентдаги айрим чорраҳаларда янги “Вафел чизмалари” ташкил этилмоқда. Бундан қандай наф бор? 12.11.2019\nПартиялар ва сайловлар: нима ўзгаради, нима ўзгариши керак? 12.11.2019\nНазарбоев Қозоғистонда Путин ва Зеленский ўртасида учрашув ўтказишни таклиф қилди 12.11.2019\nҚўрқмаслик керак! 12.11.2019\nЯнги Марказлар қайси пулга ташкил этилади? — «Ёшларни оилавий ҳаётга тайёрлаш марказлари» бўйича блогер фикри 12.11.2019\nНорозиликлар тугамайдиган араб ўлкалари 09.11.2019\n«Талофатлар расмий Душанбе айтганидан кўра кўп» — Тожикистон-Ўзбекистон чегара постига ҳужумнинг янги тафсилотлари маълум бўлди 09.11.2019\nЎзбекистонликларга ўқиш тавсия этилмайди: Хитой аллақачон 6G устида иш бошлади 09.11.2019\nТемур Малик (19)\nНурбек Алимов (7)\nКамолиддин Раббимов (1)\nФайзиддин Мўминов (1)


Спорт 17:38 / 27.03.2020 9922\nТокио-2020 Олимпиадаси коронавирус пандемияси туфайли Халқаро олимпия қўмитаси қарорига кўра, 2021 йилга қолдирилди. Олимпиададаги энг асосий умидимиз бўлган боксчиларимиз Иорданияда ўтган Осиё ва Океания саралаш босқичида 7та йўлланмага эга чиқишганди. Олдинда якуний жаҳон босқичида ҳам иккита йўлланма учун кураш олиб борилади. Ўзбекистон миллий жамоасининг катта мураббийи Тўлқин Қиличев Tribuna.uz сайти мухбири билан суҳбатда яна қайси чармқўлқоп усталаримиз Олимпиадага бориши мумкинлигини маълум қилди.\n- Тўлқин ака, Иорданияда ўтган Осиё ва Океания саралаш босқичида Олимпиадага 7та йўлланмага эга чиқдик. Турнир сиз учун қандай ўтди? Натижалардан қониқдингизми?\n- Умумжамоа ҳисобида 1-ўринни эгаллаганимизни инобатга олсак, ҳар доимгидек “планка”мизни туширмаганимиздан қониқдик. Лекин лицензиямиз 2та кам бўлди, биз 100 фоиз натижа бўлишига ҳаракат қилгандик. Умуман олганда бу ҳам бизга ўзига хос мотивация беради. Сабаби йигитларимиз қўлдан чиқарилган ушбу икки йўлланмадан тўғри хулоса қилиб, кейинги сафар ҳар бир имкониятдан максимал фойдаланишга интилишади. Бу ҳам яхшиликка - ҳар бир борилган мусобақада барча тоифаларда ютиб келаверсак, йигитлар «зўр эканмиз», деб хотиржамликка берилишлари ҳам мумкин.\n- Олимпиадага яна иккита йўлланмани қўлга киритиш имконияти бор. Якуний саралаш босқичида ўзбекистонлик қайси боксчилар қатнашиши борасида бир қарорга келиндими?\n- Олимпиада ўйинларига ҳали йўлланма олмаган боксчилар ўртасидаги май ойида Францияда ўтиши керак бўлган жаҳон саралаш босқичидаги турнир қолдирилган. Бу саралаш турнирининг янги мезбони ва санаси ҳали аниқ бўлиб улгурмаган бўлса-да, унда ҳам икки боксчимиз билан иштирок этамиз. Ҳозирда 75 кг вазн тоифасида Исроил Мадримов ва 81 кг вазн тоифасида эса Дилшод Рўзметовларнинг номзодига тўхталаяпмиз. Якуний саралаш босқичи санаси маълум бўлгунга қадар Исроил профессионал боксдаги фаолиятини давом эттираверади.\n- Олдинги суҳбатимизда Франциядаги турнирда 75 кг вазн тоифасида Исроил Мадримов эмас, Бектемир Мелиқўзиев қатнашиши ҳақида айтган эдингиз. Ўзгаришга нима сабаб бўлди?\n- Худди шундай, дастлаб Бектемир Мелиқўзиев иштирок этиши режалаштирилганди. АҚШда профессионал бокс билан шуғулланаётган боксчимизга рухсатнома келиши керак эди, бироқ келмади. Шу боис таваккал қилолмадик ва Исроил Мадримов қатнашадиган бўлди.


Қатар амири Шавкат Мирзиёев таклифига биноан Ўзбекистонга ташриф буюради - Zamin.uz\n22:24 / 09.06.2021\nКўп қиррали Ўзбекистон–Қатар муносабатларини янада ривожлантириш масалалари кўриб чиқилди. Давлат раҳбари икки томонлама ҳамкорлик суръати кейинги йилларда жадаллашиб бораётганини мамнуният билан қайд этди. Хусусан, юқори даражадаги ташрифлар ва сиёсий маслаҳатлашувлар ўтказилди, товар айирбошлаш кўрсаткичлари ўсмоқда. Ишбилармонлик ва туризм соҳаларидаги алмашинувларни рағбатлантириш мақсадида Қатар фуқаролари Ўзбекистонда бўлиши учун виза тартиби соддалаштирилди.\nХалқаро сиёсатга доир ва минтақавий кун тартибидаги долзарб масалалар юзасидан ҳам фикр алмашилди. Қатар ташқи сиёсий идораси раҳбари Ўзбекистоннинг Афғонистондаги вазиятни тинч йўл билан ҳал этишга ва ушбу мамлакатнинг иқтисодий тикланишига кўмаклашиш борасидаги фаол саъй-ҳаракатларини юксак баҳолади ва қўллаб-қувватлади. “Замин” янгиликларини “Инстаграм”да кузатиб боринг\nЯнгиликлар » Жамият » Қатар амири Шавкат Мирзиёев таклифига биноан Ўзбекистонга ташриф буюради


Президент 2022 йили вилоятга оилавий тадбиркорлик дастурлари доирасида 800 миллиард сўм кредит ресурслари ажратилганини таъкидлади. Унинг айтишича, 23 мингта кичик лойиҳалар амалга оширилиб, 30 минг нафар аҳоли бандлиги таъминланади.\n"2022 йилда Бандликка кўмаклашиш ва жамоат ишлари, "темир", "аёллар" ва "ёшлар" дафтарлари жамғармалари ҳисобидан, жами 160 миллиард сўм йўналтирилади. Вилоятда 11 минг нафар фуқароларни меҳнат бозорида талаб юқори бўлган касб-ҳунарларга ўқитиш мақсадида Туркия, Япония, Жанубий Корея ва бошқа хорижий давлатлардан 21 нафар малакали мутахассис жалб қилинди. Ушбу мақсадларга қўшимча 2-3 миллион доллар ажратилади", — дейди Шавкат Мирзиёев\nШунингдек, республика бюджеи ҳисобидан шароити энг оғир маҳаллаларда инфратузилма ва суғориш тизимларини яхшилашга 42 миллиард сўм ажратилади. Шаҳрисабз ва Қамаши туманларидаги тоғолди ва тоғли туризм ҳудудларининг инфратузилмасини яхшилаш мақсадида бюджетдан 100 миллиард сўм ажратилади. Лидер тадбиркорларни жалб қилиб, аҳоли билан кооперация ташкил этишга 42 миллиард сўм йўналтирилади.\nМасъулларга ҳоким ёрдамчилари билан бирга, деҳқончилик ва боғдорчиликка ихтисослашган 251 та маҳаллани лидер тадбиркорлар орқали ривожлантириш чораларини кўриши кераклиги топширилди.\nБундан ташқари, деҳқонларни экишга тайёргарлик кўриши, уруғ, кўчат, ўғит сотиб олиш ва бошқа харажатлар учун иккинчи чоракда вилоятга қўшимча 33 миллиард сўм йўналтирилади.


Оналар учун маслаҳатлар — Dilkashradio.com\nОналар учун маслаҳатлар\nАссалому алайкум меҳрибон опа-сингиллар. Биз бугун оналар учун турли мавзуда маслаҳатлар беришимиз мумкин эди, бироқ айнан тарбиялаш ва болаларни тўғри йўлга солиш мавзусини танладик. Болакайни тарбиялашни жуда кичиклигидан бошлаш керак. Японияда болалар беш ёшга тўлгунларига қадар ота-оналари уларга ҳеч қандай таъқиқ қўймас эканлар. Уриб жазолаш ёки уришиб қўйиш ҳам мумкин эмас. Фаранглар ҳам болани уриш мумкин эмас деб ҳисоблашади. Ким қандай ўйлайди? Қандай тарбияланса бола одобли ва катталарга ҳурматли бўлиб улғаяди? Бу ҳақида узоқ соатлаб баҳслашиш мумкин. Аммо бугун биз уриб жазолаш учун ота-она нималарга эътибор бериши кераклигини айтиб ўтмоқчимиз.\nАгар фарзандингиз чегарадан чиқиб кетаётган бўлса ва бундан жуда асабийлашаётган бўлсангиз, бироз муддат ёлғиз қолиб, бизнинг маслаҳатларимизга эътибор қилинг. Уриб жазолаш боланинг ёшига ва қилган ишига қараб танланиши керак. Масалан, болангиз ҳали жуда ҳам кичкина бўлса-ю, сизга итоатсизлик қилаётган бўлса, тегиш мумкин бўлмаган хавфли нарсаларга тегаётган бўлса, аввало унга буни тушунтиришга ҳаракат қилинг. Шунда ҳам қулоқ солмаса қўлига астагина шапатилаб қўйинг. Бу ёрдам беради. Фақат бу нарсани ҳар сафар қулоқсизлик қилганида ишлатинг. Баъзан ишлатиб баъзан ишлатмаслик болага эркинлик беради. Болакай каттароқ бўлганида унинг қулоқсизлиги унчалик жиддий бўлмаса, уни уриб жазолаш шарт эмас.\nБундай ҳолатда уни кўчага чиқармай ёки севимли ўйинчоғини ўйнашдан маҳрум қилиш билан жазолаш мумкин. Болангизнинг қулоқсизлиги сизни ҳаддан ташқари асабийлаштирган бўлса, жаҳлингиз чиқаётган бўлса, аввал ўзингизга келиб олинг. Ҳеч қачон болани жаҳл билан урманг. Болани жазолаш фақат севги билан қилиниши керак. Уни таъқиқланган нарсаларни қилмасликка ўргатиш учун уни севганингиз учун жазолаётганингизни фарзандингиз билсин. Айтишларича, фарзандга танавий жазо беришнинг энг енгил тури бу шапатилаб қўйиш. Болага илк жазони бола тўққиз ой бўлганидан кейин ишлатиш мумкин. Бу пайтда бола мумкин ёки мумкин эмас, деган нарсаларни яхши тушуниб олади.\nБолакайни жазолаш фақат ота-она зиммасидаги иш. Бу фақат ота-оналарга мумкин. Бошқалар болани жазолаши мумкин эмас. Танавий жазолашга қарши бўлганлар одатда, бола итоатсизлигини оғзаки тўғрилашга ҳаракат қиладилар. Бу ҳам фойда бериши мумкин, аммо ҳар доим эмас. Болакай, катта бўлганида, ўзича мустақил бўлишни истайди. Аввал кийимларини ўзи кийишни истайди. Кейин эса нима кийишни ўзи танлашни хоҳлайди. Агар боланинг хоҳиш истакларини тўғрилаб турмасангиз, унинг истаклари чегарадан чиқиб кетиши мумкин. Каттароқ бўлганида, ўзи истаган болалар билан дўстлашишни, бирор нарса билан истаганча машғул бўлишни хоҳлашади. Аммо сиз фарзандингизга оилангизда маълум қонун-қоидалар ва истакларнинг чегараси борлигини билдириб қўйишингиз керак. Табиийки, бу чекловлар фарзандга ёқмайди. Аммо сиз нима қилишни биласиз.


Германия полицияси террор таҳдиди боис Пегида намойишини тақиқлади\n17 май 2021, Тошкент вақти: 19:00\n12 январь куни Дрездендаги намойишда 25 мингга яқин одам қатнашди.\nГермания полицияси аксилисломий Пегида ҳаракатининг 19 январь куни Дрезден шаҳрида ўтказилиши режалаштирилган намойишини, террор ҳуружи хавфи борлиги важидан, тақиқлаб қўйди.\nДрезден полициясининг 18 январь куни маълум қилишича, давлат хавфисзлик идораларидан Пегида ҳаракатига нисбатан “конкрет таҳдид” тўғрисида хабар келган. Полиция огоҳлантирувига кўра, эҳтимолий “қотилларнинг намойишчилар орасида юриб, айрим Пегида намойишчиларини ўлдириш”га доир чақирувлар бўлган.\nГерманияда чиқадиган Bild газетаси хабарига кўра, таҳдид Пегида етакчиси Луц Баҳманга қаратиган.\nҒарбнинг Исломлашувига Қарши Ватанпарвар Европаликлар – Пегида ҳаракати ўтган йилнинг октябридан бери Дрезденда намойишлар уюштириб келади. 12 январь куни Дрездендаги намойишда 25 мингга яқин одам қатнашди.


“Саҳобаларнинг фазли борасида юз оят” туркумидан 23-оят — KUKALDOSH.UZ\n25.02.2019 / - Мақолалар, Тафсир, Янгиликлар\nБарчангиз Аллоҳнинг ипини маҳкам тутинг ва бўлиниб кетманг. Ва Аллоҳнинг сизга берган неъматини эсланг: бир вақтлар душман эдингиз, бас, қалбларингизни улфат қилди. Унинг неъмати ила биродар бўлдингиз. Оловли жар ёқасида эдингиз, ундан сизни қутқарди. Шундай қилиб, Аллоҳ сизга Ўз оятларини баён қилади. Шоядки ҳидоят топсангиз (Оли Имрон сураси 103-оят).


Митти сайёралар | Megadunyo.UZ\nАвтор: admin 0 Комментариев астероидлар, Икар, марс, митти сайёралар, Паллада, Серера, Церера, юпитер\nҚуёш системасида юқорида тилга олинган 9 та йирик сайёрадан ташқари митти сайёралар ҳам мавжуд. Қуёш атрофида айланиб юрувчи бу митти сайёралар астероидлар деб аталади. Энг катта астероиднинг диаметри 400—700 километр келади. Бундай катталикдаги астероидлар кўп эмас. Тахминан 70 тача астероиднинг диаметри 100 километр атрофида. Бизга маълум бўлган астероидлардан кўпчилигининг диаметри 20—40 километр. Астероидлар орасида диаметри 3—5 километр келадиганлари ҳам бор.\nАстероидлар, асосан, Марс билан Юпитер орбиталари орасида ҳаракатланади. Марс билан Юпитер сайёралари орасидаги масофа жуда катта — 550 миллион километр бўлганлигидан, олимлар бу икки сайёра орасида нимадир бўлиши керак, деб гумонсирашар эди. Италян астрономи Ж. Пиасси Марс билан Юпитер оралиғида сайр қилиб юравчи кичик сайёрани пайқаб қолади. Бу янги митти сайёрага Церера деб ном беришади.\nБир йилдан кейин бу оралиқда яна бир митти сайёра топилади, уни Паллада деб аташади. Шундай қилиб, янгидан янги митти сайёралар топилаверади. Ҳозирги вақтда митти сайёра — астероидларнинг сони икки мингдан ортди. Олимларнинг фикрича, астероидлар думалоқроқ шаклдаги тошлардан иборат.\nАстероидлар орасида энг кўп шов-шувга сабаб бўлгани — Икардир. Икар астероиди 1949-йили топилди. Бу Қуёшга энг яқин митти сайёра бўлиб, Қуёшни 409 кунда айланиб чиқади, ҳар 19 йилда Ер яқинидан ўтади.\n1968-йили Икар астероиди Ер яқинидан ўтганида Ер билан тўқнашиши мумкин, деган миш-мишлар тарқалган эди. Икар, дарҳақиқат, Ерга яқинлашиб, 7 миллион километр наридан ўтиб кетди.


151-МОДДА БИЛАН АЙБЛАНГАНЛАР | Ҳуқуқбон Толиб ЁҚУБОВнинг блоги\nХХ-асрнинг охирги 10-йиллигида, СССРнинг 15 та республикаларидан бири бўлган Ўзбекистонда, кечган воқеалар анча алғов–далғовли бўлди. Бу давргача СССРнинг Марказий Осиёдаги 4 та республикаси қолган барча “ака–ука”ларининг орасида энг “тинч, одобли, қўй оғзидан чўп олмаган” республикалари эди. РСФСРга чегарадош бўлгани учунми, ёки бир қисми Европа ҳудудига мансуб бўлгани учунми, билмадим, Қозоғистон ССР сал, ҳар замонда “ҳунар кўрсатиб” турарди. Марказий Осиё (МО)дан 45 градус бурчак остида ғарбий–шимолга қараб юрсангиз “ака–ука”ларнинг “жангарилиги” бир–биридан ошиб боришини кузатишингиз мумкин эди. Уларнинг орасида Болтиқбўйи ва Кавказ республикалари, Украина ва Молдавия айниқса “бебошлик”ни бўйинча қилиб кийиб олишган эди. Бора–бора, аста–секин “бебошлик” МОнинг Ўзбекистон каби республикаларига ҳам юқди. Масалан, 1988 йил ноябрида Ўзбекистонда “Бирлик” Халқ Ҳаракати, 1990 йил апрелида эса Ўзбекистон “Эрк” демократик партияси номли ташкилотлар тузилди ва Ўзбекистонда ҳам алғов–далғовли кунлар бошланди. Ўшандаям Ўзбекистон, Туркманистон, Тожикистон ва, ҳатто, Қозоғистон каби республикаларда қип–қизил коммунист раҳбарлар ўз курсиларида қимирламай ўтираверишди.\nАлғов–далғовлар 1991 йил 29 январьда ўтадиган президент сайлови арафасида ўзининг чўққисига чиқди. Номзодлар И.Каримов ва “Эрк” партияси раиси М.Солиҳ сайловчилар билан сайловолди учрашувларини бошлаганда асосий номзод Наманганга йўл олди. Ўша пайтда Ҳакимжон Сатимов бошлиқ “Адолат” ва Тоҳир Йўлдош бошлиқ “Ислом лашкарлари” ташкилотлари вакиллари Наманган ва унинг атрофини зилзиладай титратиб турарди. Улар “И.Каримов биз каби оддий одамлар билан ҳам учрашув ўтказсин, бизнинг номзод олдига қўядиган талабларимиз бор. Агар у талабларимизни бажаришга ваъда берса, биз уни сайловда қўллаб–қувватлаймиз” деган ташабус билан чиқишди. И.Каримов бошида “Адолат” ва “Ислом лашкарлари” раҳбарлари илгари сурган учрашувда иштирок этишга рози бўлди, бироқ “киши билмас” самолётига ўтириб Тошкентга учиб кетди. Алданган наманганликлар шахар компартия биносини ишғол қилишди ва “И.Каримов Тошкентдан Наманганга қайтмагунча бинони бўшатмаймиз” деган талаб билан бинодан чиқмай ўтираверишди. Оёғи бир этикга тиқилиб қолган И.Каримов 10 декабрьда Тошкентдан Наманганга қайтиб боришга мажбур бўлди. “Босиб” олинган бинонинг мажлислар залида бир неча юз одам иштирокида митинг уюштирилди, митингни Тоҳир Йўлдош бошқарди. Тоҳир Йўлдош И.Каримов ва унинг Исмоил Жўрабеков каби ҳамроҳларини ер (пол)да ўтиришга мажбур қилди. Умрида бундай таҳқирланишни кўрмаган И.Каримов кўнглида: “Қараб тур, битта қолдирмай ҳаммангни ўлдираман, ер билан яксон қиламан!” деган режани ўйлаб қўйган бўлса керак, сайлов ўтгандан кўп ўтмай, март ойида, Наманганда қама–қама бошланди, юзлаб одамлар хибсга олинди, ундан–да кўпи Тожикистонга қочди, Тожикистондан эса Афғрнистога қочиб ўтишди. Ҳакимжон Сатимов 1992 йил мартидан ҳанузгача, яъни 25 йилдан бери қамоқда ўтирибди.\nИ.Каримов, Н.Назарбоев, С.Ниёзов ва Р.Набиев каби раҳбарларнинг биринчиси тез орада энг айёр, энг золим ва ўз манфаати йўлида энг ақллиси эканлиги намоён бўлди. И.Каримов СССРда биринчи бўлиб ўз юртида, Ўзбекистон ССР Олий Кенгашининг 1990 йилнинг 24 мартида ўтган мажлиси (сессияси)да “Президент” деган давлат лавозимига сайланди. Унинг ушбу лавозимга сайланишини баъзилар олқишлади, баъзилар мазкур қадамга ётсираб қаради, мен эса бу қадамни ўша сессияда, Ўзбекистон ССР ҳали СССР таркибида бўлган пайтда уюштирилган конституциявий давлат тўнтариши деб баҳоладим. Нега? Сабаби оддий: И.Каримов 1989 йил 23 июньда СССР Коммунистик партияси Марказий Қўмитаси Сиёсий Бюросининг қарори билан Ўзбекистон ССР Коммунистик партиясининг 1-котиби этиб тайинланди – бу партиявий мансаб унга республика бошлиғи статус (мақом)ини эгаллаш имконини берди. Бироқ, 1989 йил 23 июньдан то 1990 йил 15 мартгача на СССР ва на ЎзССР Конституцияларида давлат раҳбари лавозимини ўзгартириш моддаси бўлмаган – бундай модда СССР Конституциясига 1990 йил 15 мартда, яъни Ўзбекистон ССР Олий Кенгашининг 1990 йилнинг 24 мартида ўтган мажлиси (сессияси)дан 9 кун олдин, такрорлайман, Ўзбекистон ССР ҳали мустақил давлат бўлмаган, СССР таркибидан чиқмаган пайтда киритилди.\nЭСЛАТМА: 1989 йилда СССР ва унинг таркибидаги республикаларда қонун чиқарувчи (қабул қилувчи) давлат органи “Олий Кенгаш” (Верховный Совет) дейилган [кейинроқ у Ўзбекистонда “Олий Мажлис” дея ўзгартирилган].\nЎзбекистон ССР ўз суверенитети (мустақиллиги)ни 1990 йил 20 июньда, СССР таркибидан чиқишини эса 1991 йил 31 августда эълон қилганини, бундай шароитда, яъни Ўзбекистон ССР СССРнинг таркибий қисми бўлган шароитда, СССР Конституцияси Ўзбекистон ССР Конституцияси олдида сўзсиз приоритетлик (устунлик, муҳимлик, биринчилик) мақомига эга бўлишини ҳисобга олсак, И.Каримов Ўзбекистон ССР Олий Кенгашининг 1990 йилнинг 24 мартида ўтган мажлиси (сессияси)да президент лавозимига “сайланиши” конституциявий давлат тўнтариши (Республика Конституциясига тажовуз қилиш)дан бошқа ҳеч нарса билан тушунтириб бўлмайди! Кейинчалик бундай тажовуз 159-модда кўринишида 1995 йил 1 апрельда кучга кирган Ўзбекистон Республикаси Жиноят Кодекси (ЖК)дан жой олди. Бошқача айтганда, бундай жиноятни камида 5 (беш) йил олдин, 1990 йил 24 мартда И.Каримов биринчи бўлиб содир этди. 159-модда билан айбланиб Ўзбекистоннинг минглаб бебаҳо йигит ва қизлари қамалиб кетишди. Умуман олганда, Ўзбекистоннинг ЖК ва Жиноят–процессуал Кодекс (ЖПК)ларида репрессив (қатағонли) моддалар ғиж–ғиж – 151-модда (Агрессия), 152-модда (Урушнинг қонун ва удумларини бузиш), 153-модда (Геноцид), 155-модда (Терроризм), 1553-модда. (Терроризмни молиялаштириш), 156-модда (Миллий, ирқий, этник ёки диний адоват қўзғатиш), 157-модда (Давлатга хоинлик қилиш), 158-модда (Ўзбекистон Республикаси Президентига тажовуз қилиш 159-модда (Ўзбекистон Республикасининг конституциявий тузумига тажовуз қилиш), 160-модда (Жосуслик), 161-модда (Қўпорувчилик) ва бошқа моддалар шулар жумласидандир. Ўз вақтида Ўзбекистон Инсон Ҳуқуқлари Жамияти (ЎИҲЖ) аъзолари тергов ва суд жараёнларида ҳимоячи сифатида қатнашиб, бу икки Кодексдаги аксилинсон моддаларга ҳукумат диққатини тортишган. Суд–ҳуқуқ тизими учун жавобгар ҳукумат вакиллари ҳуқуқбонларнинг бу талабларига ўзига хос равишда “жавоб” беришди.\nБиринчиси ижобий жавоб: ЖКнинг 141-моддаси (Фуқароларнинг тенг ҳуқуқлилигини бузиш)нинг ўзбекча ва русча версиялари Кодексга тамоман бир-бирига қарама–қарши ҳолда киритилган бўлиб, бу ҳақда мен юқори идоралар (Бош прокурор Р.Қодиров, Омбудсман С.Рашидова ва Инсон ҳуқуқлари миллий маркази директори А.Саидов)га қайта–қайта мурожаат қилдим. Охир оқибат 2001 йил 18 октябрьда ЖК “қўшимча ва тузатишлар киритилган” ҳолда қайта нашр қилинди (Тамом).\nИккинчиси салбий жавоб: ЖПКнинг 49-моддаси (Ҳимоячи) бўйича 6 (олти) тоифа одамлар [адвокатлар, махсус рухсатномага эга бўлган шахслар, жамоат бирлашмаларининг ўз аъзоларининг ишлари бўйича вакиллари, гумонланувчи, айбланувчи ва судланувчининг яқин қариндошлари ёки қонуний вакиллари ва БОШҚА ШАХСлар] гумонланувчи, айбланувчи ва судланувчини тергов ва судда ҳимоя қилишга ҳақли бўлиб, 1-чи тоифа (адвокатлар)дан ташқари барча бошқа тоифаларга кирувчи одамлар, хусусан ҳуқуқбонлар ҳам, олий юридик билимга эга бўлиши шарт эмас эди. 49-модда талаблари фақат адвокатларга эмас, балки фуқаровий жамиятнинг кенг доирасига, хусусан ЎИҲЖ аъзоларига ҳам, тергов ва суд жараёнларида ҳимоячи сифатида қатнашишга имкон берган эди. ЎИҲЖнинг ташаббуси ва ёрдами билан тергов ва суд жараёнларида оддий одамлар ҳам фаол қатнаша бошладилар. Бу, табиий, тергов ёки суд қилинаётган одамларни қўрқитиш, алдаш, ҳақоратлаш, қийноққа солишга ўрганиб қолган терговчилар ва судьяларга ёқмади. Ҳукумат золим, фирибгар ва адолат нималигини тушунмайдиган терговчи ҳамда судьяларни жавобгарликка тортишни эмас, 49-моддани ўзгартиришга қарор қилди – ундан “бошқа шахслар” тоифасини бутунлай олиб ташланди, “яқин қариндошлар” тоифасини эса ҳеч нарсага ярамайдиган чалажон, унсиз, сассиз, овозсиз одам ҳолатига туширилди (Тамом).\nМен ушбу мақоламда муҳтарам ўқувчининг диққатини Ўзбекистон Республикаси Жиноят Кодексининг 151-моддаси (АГРЕССИЯ)га қаратмоқчиман. ЖК, ЖПК ва бошқа суд–ҳуқуқ тизими ҳужжатларини янгилаш, уларни СССР давридан қолган нодемократик унсурлардан тозалаш ишлари мамлакат мустақиллиги эълон қилингандан кўп ўтмай бошланди, мутахассислардан иборат комиссия тузилди, комиссияга Адлия вазири Муҳаммадбобур Маликов раис этиб тайинланди. Комиссия қонунларни ишлабчиқишда энг осон йўлни танлади: қабул қилинажак барча кодексларга, сал–пал ўзгаришларни ҳисобга олмаганда, Россия Фелерацияси (РФ)нинг кодекслари асос қилиб олинди. РФ ва Ўзбекистон ЖКларида “Агрессия” моддаси худди “ҳасан–ҳусан”дай бир хил. Ўхшашлик шу қадар–ки, ҳар иккала давлат ЖПКдаги “Ҳимоячи” моддасининг номери (тартиб рақами) ҳам бир хил – 49! Тошкентнинг қоқ ўртасидан ўтадиган Бўзсув канали билан Навоий кўчаси кесишадиган бурчакда жойлашган адвокатура бошлиғи Сергей Егошин ўша комиссиянинг аъзоси бўлган ва кодексларни тайёрлашда иштирок этган. Мен уни яхши танирдим – унинг айтишича, И.Каримов ишни тезлатиш мақсадида комиссия раиси М.Маликовни, раис эса ишчи гуруҳини шоширади, натижада кодекслар ўбдон текширилмасдан, маромига етказилмасдан, хом–хатала ҳолда нашрга топширилади.\n1999 йилнинг февралида Тошкентда террористик амалиёт ўтказилди, шаҳарнинг 4 жойида кучли портлашлар, одамлар орасида қурбонлар, бир неча бинолар эса вайрон бўлди. Бундай даҳшатли амалиётлар дунёнинг бир қатор давлатларида ҳозир ҳам бўлиб турибди. Террорчиларни жазолаш мақсадида кўп давлатлар ўз ЖКга “Терроризм” моддасини киритишган – бу модда, юқорида айтилгандек, Ўзбекистон ЖКда ҳам бор (155-модда). Юқорида санаб ўтилган (152-моддадан 161-моддагача) ва саноқда кўрсатилмаган бошқа репрессив моддаларнинг деярли барчасида жиноят содир этган ёки содир этганлигини исботлаш мумкин бўлган шахслар яққол кўриниб (билиниб) туради. Бироқ, “деярли” сўзи 151-модда (Агрессия)ни бу қаторга киритмайди, яъни Ўзбекистон Республикаси ЖКга киритилган бу моддани ким (кимлар)га нисбатан қўллаш мумкин (керак)лигини дарров тушуниб ололмайсиз.\nБирлашган Миллатлар Ташкилоти (БМТ) Бош Ассамблеясининг 1974 йил 14 декабрьда қабул қилинган 3314 (ХХIX) рақамли Резолюциясининг 3-моддасида “Агрессия” бундай таърифланади: “Бирор давлатнинг ҳарбий кучларини бошқа давлатнинг суверенитети, ҳудудий даҳлсизлиги ёки сиёсий мустақиллигига қарши ёки Бирлашган Миллатлар Ташкилоти Низомига тўғри келмайдиган қандайдир бошқа йўсинда қўлланилиши агрессия ҳисобланади”, худди шу тушунча, яъни “Агрессия” 1984 йилги “Совет Энциклопедик Лўғати”да: “БМТ Низоми нуқтаи–назари бўйича бир давлат томонидан ҳарбий кучни бошқа давлат ёки халқ (миллат) суверенитети, ҳудудий даҳлсизлиги ёки сиёсий мустақиллигига қарши ҳар қандай ноқонуний қўлланилиши Агрессия дейилади” каби тушунтирилади. Ҳар иккала таъриф тиниқ ва тушунарли! Шундаймасми?\nҚуйида 1999 йил Тошкент портлашларидан сўнг Ўзбекистон Республикаси Жиноят Кодекси 151-моддаси (Агрессия) билан айбланган наманганлик фуқаролар рўйхати келтирилган:\n(1) ЙЎЛДОШЕВ Тоҳир Абдухалилович, 1963 йилда туғилган (й.т), уй манзили (у.м.): Наманган ш.; Лангар кўчаси, 12-уй;\nАйблов моддалари: 97 (Қасддан одам ўлдириш), 2-қисм; 151 (Агрессия), 153 (Геноцид), 156 (Миллий, ирқий, этник ёки диний адоват қўзғатиш), 3-қисм; 159 (Ўзбекистон Республикасининг конституциявий тузумига тажовуз қилиш), 3-қисм; 164 (Босқинчилик), 4-қисм; 200 (Ветеринария ёки зоотехника қоидаларини бузиш), 1-қисм; 242 (Жиноий уюшма ташкил этиш), 1-қисм; Афғонистонда ўлдирилган;\n(2) ЙЎЛДОШЕВ Абдували Аҳмадалиевич, 1963 й.т., у.м.: Наманган ш.; Қоракўл кўчаси, 14-уй;\nАйблов моддалари: 97 (Қасддан одам ўлдириш), 2-қисм; 151 (Агрессия), 1-қисм; 159 (Ўзбекистон Республикасининг конституциявий тузумига тажовуз қилиш), 3-қисм; 248 (Қурол, ўқ–дорилар, портловчи моддалар ёки портлатиш қурилмаларига қонунга хилоф равишда эгалик қилиш), 1-қисм;\n(3) ҲОЖИЕВ Жумабой Аҳмаджонович, 1968 й.т., у.м.: Наманган ш., Хўжақишлоқ маҳалласи;\nАйблов моддалари: 97 (Қасддан одам ўлдириш), 2-қисм; 151 (Агрессия), 1-қисм; 159 (Ўзбекистон Республикасининг конституциявий тузумига тажовуз қилиш), 3-қисм; 164 (Босқинчилик), 4-қисм; Афғонистонда ўлдирилган;\n(4) ОХУНОВ Расул Абдупаттаевич, 1968 й.т., у.м.: Наманган ш., Шаршара кўчаси, 4-йўлак, 21-уй;\nАйблов моддалари: 97 (Қасддан одам ўлдириш), 2-қисм; 151 (Агрессия), 1-қисм; 159 (Ўзбекистон Республикасининг конституциявий тузумига тажовуз қилиш), 3-қисм;\n(5) НУРИДДИНОВ Муҳиддин Мухсинжонович, 1960 й.т., у.м.: Наманган ш., Гулистон кўчаси, 4-йўлак, 3-уй;\nАйблов моддалари: 151 (Агрессия), 1-қисм; 159 (Ўзбекистон Республикасининг конституциявий тузумига тажовуз қилиш), 3-қисм;\n(6) АБДУРАҲМОНОВ Юнус Абдуллахонович, 1962 й.т., у.м.: Наманган ш., Эгамбердиев кўчаси, 76-уй;\n(7) НУРИДДИНОВ Ўрмон Муҳсинжонович, 1938 й.т., у.м.: Наманган ш., Чортоқ кўчаси, 16-беркйўлак, 3-уй;\nАйблов моддалари: 151 (Агрессия), 1-қисм; 159 (Ўзбекистон Республикасининг конституциявий тузумига тажовуз қилиш); 164 (Босқинчилик), 4-қисм;\n(8) УБАЙДУЛЛАЕВ Юнус Юсупжонович, 1959 й.т., у.м.: Наманган ш., Баҳор кўчаси, 2-беркйўлак, 17-уй;\n(9) ЭРГАШЕВ Акмал Ғаниевич, 1972 й.т., у.м.: Наманган ш., Ахси кўчаси, 160-уй;\n(10) ОТАХОНОВ Муҳаммад, 1972 й.т., у.м.: Наманган ш., ул. Эгамбердиев кўчаси, 10-беркйўлак, 2-уй:\n(11) ТЎРАХОНОВ Мамад Ваҳобович, 1948 й.т., у.м.: Наманган ш., ул. Уйчи кўчаси, 13-беркйўлак, 10-уй:\n(12) МАМАРАИМОВ Абдубони Ғанибоевич, 1959 й.т., у.м.: Наманган ш., Давлатобод тумани, 5а -миттитуман, 69-уй;\n(13) ОХУНОВ Юсуф Турдибоевич, 1961 й.т., у.м.: Наманган ш., Куйбишев кўчаси, 52-уй;\n(14) ЖАППАРОВ Исоқ Исмоилович, 1952 й.т., у.м.: Наманган ш., Абдураззоқов кўчаси, 7-уй;\n(15) МАМИРЗАЕВ Воҳид Ғанибоевич, 1959 й.т., у.м.: Наманган ш., Қадрият кўчаси, 20-уй;\n(16) УМАРОВ Абдуҳофиз Ҳамидович, 1971 й.т., у.м.: Наманган ш., Воровский кўчаси, 2-беркйўлак, 35-уй;\n(17) ТЎРАБОЕВ Баҳодир Рамончаевич, 1971 й.т., у.м.: Наманган ш., Паркент кўчаси, 6-йўлак;\n(18) РУСТАМОВ Ориф Нуғмонович, 1963 й.т., у.м.: Наманган ш., Бобиршоҳ кўчаси, 6-беркйўлак, 18-уй;\n(19) МАМАДАЛИЕВ Иброҳим Акбаржонович, 1959 й.т., у.м.: Наманган ш., Ленин кўчаси, 100-уй;\n(20) ЙЎЛДОШЕВ Абдумалик Аҳмадалиевич, 1965 й.т., у.м.: Наманган вилояти, Норин тумани, Юсупов номли қишлоқ фуқаролар кенгаши;\n(21) БОЙМАТОВ Абдулазиз Муродиллаевич, 1961 й.т., у.м.: Наманган вилояти, Уйчи тумани, Эркатой қишлоқ фуқаролар кенгаши;\nАйблов моддалари: 151 (Агрессия), 1-қисм;\n(22) ИСОҚОВ Абдуллажон Мамажонович, 1963 й.т., у.м.: Наманган вилояти, Уйчи тумани, Чуртуқ қишлоғи;\n(23) ОБИДХОНОВ Расул Одинжонович, 1974 й.т., у.м.: Наманган ш., Эгамбердиев кўчаси, 17-уй;\n(24) ҲИДОЯТОВ Муҳаммад Турсунович, 1968 й.т., у.м.: Наманган ш., Термизий кўчаси, 14-уй;\n(25) УСМОНОВ Мирғиёс, 1945 й.т., у.м.: Наманган ш., Баликчи, 13 а -уй;\n(26) ЙЎЛДОШЕВ Хайрулла Садриддинович, 1972 й.т., у.м.: Наманган ш., Бобиршоҳ кўчаси, 6-беркйўлак, 12-уй;\n(27) СОЛИЕВ Луқмон Набижонович, 1967 й.т., у.м.: Наманган ш., 1-Темирйўл, 15-уй;\nАйблов моддалари: 151 (Агрессия), 1-қисм; 159 (Ўзбекистон Республикасининг конституциявий тузумига тажовуз қилиш), 3-қисм.\nУшбу рўйхатдаги 27 шахс бошқа моддалар билан бир қаторда 151-моддаси (Агрессия) бўйича ҳам айбланган. Агрессия тушунчасига берилган таърифда “давлатнинг ҳарбий кучларини қўлланиш” ҳақида гап кетаяпти. Ўзбекистон Республикаси Конституциясининг “Ўзбекистон Республикаси Президенти” дея номланган 93- моддасининг 20-бандида: “Ўзбекистон Республикаси Қуролли Кучларининг Олий Бош қўмондони ҳисобланади, Қуролли Кучларнинг олий қўмондонларини тайинлайди ва вазифасидан озод қилади, олий ҳарбий унвонлар беради”, дейилган. Юқорида келтирилган рўйхатдаги одамларнинг бирортаси ҳам давлат бошлиғи эмас ва улар Ўзбекистон Республикаси ЖКнинг 151-моддасида кўзда тутилган жиноятни хоҳласа ҳам содир эта олмайди! Оддий тилда айтилганда: Қўлидан келмайди! Қўлидан келиши учун у одам давлат раҳбари бўлиши керак! Бошқа давлатга қарши агрессия (агрессив уруш) уюштириш, масалан, А.Ҳитлернинг (Польша ва СССРга қанши), Ж.Бушнинг (Ироққа қарши), Л.Брежневнинг (Афғонистонга қарши), В.Путиннинг (Украинага қарши) қўлидан келди! Уларнинг ҳаммаси давлат раҳбари эди! Демак, 151-модда билан исм–шарифлари юқорида келтирилган шахсларни эмас, фақат давлат бошлиғини айблаш ва қамаш мумкин, холос.\nБироқ, бу воқеаларнинг бир неча қизиқ, ажойиб–ғаройиб томонлари бор. Эътибор қилинг:\n1) Тошкент портлашлари 1992 йил 16 январьда уюштирилган, қама–қама, тергов ва суд эса шундан кейин бошланган. Юқорида айтилганидек, ўша пайтда (1992 йилда) Ўзбекистон ҳуқуқ-тартибот органлари ва суди ўз ишини Ўзбекистон ССРнинг Кодексларига асосланиб олиб боришарди, чунки мустақил Ўзбекистон Республикаси Кодекслари ҳали ишлаб чиқилмаган [Б.Маликов бошчилигидаги комиссия Кодексларни тайёрлаш ишига энди киришган] эди, тайёрланган Кодекслар эса 1995 йил 1 апрельда кучга кирди, холос. Ўзбекистон Респуьликасининг янги ЖКдаги 151, 152, 153, 155, 1553, 156, 157, 158, 159, 160, 161 (ва бошқа) моддалар эса Ўзбекистон ССР ЖКда ё бўлмаган, ё бўлган бўлса ҳам бутунлай бошқа рақам остида бўлган, ё матн ва мазмуни билан фарқ қилган. Лекин тергов ҳам, суд ҳам айнан ана шу моддалар асосида олиб борилган;\n2) рўйхатдаги камида 2 (икки) шахс, Тоҳир Йўлдошев ва Жумабой Ҳожиев, 1992 йилдаёқ Ўзбекистондан чиқиб кетишган (қочишган) эди. Иккаласи ҳам Афғонистонда тузилган “Ўзбекистон Исломий Ҳаракати” (ЎИҲ) ташкилотининг қумондонлари бўлиб, жангу–жадал ичида юришган, бири (Жумабой Ҳожиев) 2001 йил ноябрь ойида Афғонистонда, иккинчиси (Тоҳир Йўлдошев) 2009 йил 27 августда Покистонда ўлдирилган. Бироқ, негадир уларга 2000 йил 17 ноябрьда Ўзбекистон Олий суди ҳукми билан ўлим жазоси берилган;\n3) Гарчи Тошкентда уюштирилган 1999 йилги портлашлар террористик амалиёт дея баҳоланган бўлса–да, рўйхатдаги 27 та шахснинг бирортасига ҳам 155-модда (Терроризм) бўйича айблов қўйилмаган;\n4) 1999 йил февралида Тошкентда уюштирилган портлашлар бўйича тергов ва суд жараёнлари бошланганда жиноят иши фигурантларининг АСОСИЙ ва АКСАРИЯТ КЎПЧИЛИГИ Тошкент ва Наманган шаҳарлари ҳамда Наманган вилоятидан бўлган. Портлашларда тошкентликлар қатнашганини тушунса бўлади, Андижон, Фарғона, Қарши, боринг–ки, Хева ва Нукус шаҳарларидан ҳам 1-2 тадан “террорист” қатнашган бўлса – буниям тушунса бўлади. Лекин, Наманган шаҳри ва вилоятидан 27 одам Тошкент портлашларида қатнашганини тушуниб бўлмайди!\nАслида, ўша 27 одам билан бирга Наманганда, Тошкентдаги портлашларларга алоқаси бор деган айблов билан яна 54 одам қамоққа олинган (жаъми 81 киши) – мен мақола учун уларнинг орасидан 151-модда айблови қўйилган 27 тасини ажратиб олдим, холос. 1992 йил мартида ҳукумат томонидан ўтказилган қама–қама пайтида ЎИҲЖ фаоллари 81 кишилик рўйхатни уйма–уй, маҳаллама–маҳалла юриб, қамалганларнинг исми–шарифи, ёши, уй манзили (адреси) ва, ҳатто, бола–чақасининг сонигача бўлган маълумотларни тўплаб тузишган. 81 та наманганликлар қамоққа олинганларнинг ҳаммаси эмас, улардан бошқа яна ўнлаб наманганликлар қамоққа олинган ва суд қилинган. Ҳуқуқбонлар уларнинг бир қисми ҳақидагина маълумот тўплашга муваффақ бўлишган, холос. Табиий савол туғилади: Портлашлар Тошкентда бўлган бўлса-да, нега Тошкентдан камида 500 км нарида бўлган Наманган шаҳри ва вилоятининг юзлаб одамлари қамоққа олинади ва суд қилинади? Менинг назаримда, бу саволга битта, ягона тўғри жавоб бор: Наманганда уюштирилган митингда Тоҳир Йўлдошев уни, давлат бошлиғи И.Каримовни, ер (пол)да ўтиришга мажбур қилгани, бу муносабати билан уни камситгани, иззат–нафсига теккани ва таҳқирлагани учун наманганликлардан ўч олишга қарор қилган – бу қатор йиллар давомида И.Каримов фаолиятида кузатилган, яъни мухолифат вакиллари, ҳуқуқбонлар, журналистлар, “гапига юрмаган” баъзи тадбиркор (бизнесмен)лар ва, айниқса, ислом дини қадриятларини мачитларда, минглаб номозхон ёшлар орасида, тарғибот қилган Абдували–қори Мирзаев ва Обидхон–қори Назаров каби уламоларни ўғирлаб кетиш, ватанни тарк этиш, қамаш ва, ҳатто, ўлдириш каби ўч олиш ҳатти–ҳаракатларидан келиб чиқади.\nБунга мисоллар жуда кўп. Олий Мажлис сессиясида Ўзбекистон Республикаси Президенти лавозимига И.Каримов номзоди муҳокама қилинаётган пайтда қашқадарёлик депутат Шавриқ Рўзимуродов бор овозда: “Бу одамни президентликга сайлаб бўлмайди, у президент бўлса ҳаммани ўлдиради – буни қашқадарёликлар яхши билишади” дея ҳайқиргани учун 2001 йил 7 июньда Ички Ишлар Вазирлиги ертўласи (подвали)даги ҳибс этилганларни вақтинча сақлаш изоляторида қийнаб ўлдирилди. Абдували–қори Мирзаев ва унинг ёрдамчиси Рамазон Маткаримовни Тошкент аэропортида, самолёт трапининг олдида, самолётга чиқаётган кўпсонли йўловчилар кўзи ўнгида МХХ вакиллари ўғирлаб кетишади. Шу воқеа содир бўлганига ҳам 20 йилдан ошди, бироқ улар ҳаётми–йўқми – шу пайтгача бирорта ҳам хабар йўқ. 1991 йил 29 декабрьда бўлиб ўтган умумхалқ президент сайловида номзод сифатида қатгашган “Эрк” партиясининг раиси Муҳаммад Солиҳ 1,5 йилдан кейин, 1993 йил ёзида Ўзбекистонни тарк этишга мажбур бўлди. Қўқондаги “Ҳавоқанд” тарихий мачитининг имоми Тоштемир Нурматов 1994 йилдан бери қамоқда сақланмоқда. Сўз эркинлиги бўйича кузатувлар олиб борувчи халқаро ташкилотлар 1999 йил 15 мартда қамалган Юсуфбой Рўзимуродовни дунёда қамоқда энг узоқ сақланаётган журналист эканлигини айтишмоқда.\nҲаммамиз жон куйдириб гапирадиган давлат қонунларига, хусусан Ўзбекистон Республикаси Конституциясига, давлат мулозимларининг, хусусан судьяларнинг, муносабати қандай, деган саволга Тошкент шаҳар судининг судьяси Низом РУСТАМОВ 20 ёшли бир қизга: “Ўша Конституциянгга фалонимни қўйдим! Йўқол кўзимдан!” дея ўшқириб, қабулига кирган қизни қўлидан судраб кабинетидан улоқтирган. Тошкентда 6 диндор йигитни сохта айблар билан суд қилишди. Суднинг бир мажлисида мен кузатувчи бўлиб қатнашдим. Шу йигитларнинг бири тилга олинган қизнинг акаси бўлиб, у ЖПКнинг 49-моддасига кўра акасини судда ҳимоя қилиш мақсадида Н.Рустамов номига ариза ёзади ва аризани топшириш учун унинг қабулига киради. Аризани ўқиган судьянинг ранги ўзгаради – ранги дам оқаради, дам қизаради, дам бўзаради ва … аризачи қизнинг илтимосини рад этади. Шунда ариза билан кирган қиз: “Сиз давлат Конституциясига хилоф иш қилаяпсиз” дейиши билан судья креслосидан ирғиб туриб овози борича бақиради: “Йўқол кўзимдан! Ўша Конституциянгга фалонимни …” – буёғи юқорида келтирилган, такрорлаб ўтирмайман.\nКейинроқ мен яна бир суд мажлисига кузатувчи бўлиб бордим. Суд мажлисида 15 та йигит суд қилинаётган экан. Суд пайтида йигитлар судья берган саволларнинг бирортасига ҳам жавоб бермай ўтираверишди. Мен ҳайрон бўлдим. Танаффус пайтида шу йигитларнинг бирининг отаси билан сўҳбатлашдим. Сўҳбат пайтида мен у кишига процессуал қонунлар ва Конституция ҳақида гапира бошладим. Судланаётган йигитнинг отаси негадир безовта бўла бошлади ва секин овозда мен кутмаган жавобни айтди: “Биласизми, бир судья давлат Конституциясига фалонини қўйганини қафасда ўтирган йигитларнинг ҳаммаси эшитишган экан. Улар Ўзбекистон Конституциясига судьянинг фалони теккан бўлса, демак у ҳаром бўлибди. Биз ҳаром қонун ва Конституцияни тан олмаймиз ва судьянинг бирорта ҳам саволига жавоб бермаймиз дейишди”. Бу гап мени шокга туширди ва 15 йигитга ҳурматим чексиз–чегарасиз ошди. Мен ҳуқуқбон сифатида сумкамда ҳамма вақт Конституция, ЖК, ЖПК ва бошқа қонунларни олиб юрардим. Улар бир ифлос ва мараз судья томонидан ҳаром қилинганини билмас эканман. 15 йигит ўша куни на судья, на давлат айбловчиси саволларига жавоб беришди – аҳён–аҳёнда ҳимоячининг саволига жавоб беришганини ҳисобга олмаганда, миқ этмай ўтираверишди. Кейин эшитсам, уларнинг ҳаммасига судья узоқ муддатли қамоқ жазоси берибди. 15 йигитнинг тақдири мени ҳамон ўйлантиради, баъзан уларни эсласам: “ Ё, қудратли Парвардигор! Ўша йигитларни Ўзинг асра!” деб қўяман.\nИ.Каримов ўлими ортидан Ўзбекистон ўзининг янги даврига кирди, давлат бошига янги раҳбарлар келишди. Кўринишидан, улар баҳоли–қудрат мамлакат ҳаётида қандайдир ўзгаришлар қилишга ҳаракат бошлагани сезилмоқда. Биз, хорижда яшаётган ўзбекистонликлар, қўлимиздан келгунча, ҳеч бўлмаганда ўзимизнинг чин–сидқидил таклифларимиз билан янги ҳукуматга ёрдам берсак савобли иш бўларди. Менинг юқорида ёзганларим шундай таклифларнинг бири учун асос бўлиши мумкин, деб ўйлайман. Ўзбекистон суд–ҳуқуқ тизими ҳамма соҳада – Суд, Прокуратура, Милиция, Миллий хавфсизлик хизмати, Жазони ижро этиш (қамоқхоналар) тизими, Армия, Солиқ, Божхона органларида – чуқур ва демократик руҳдаги ислоҳотлар ўтказишга муҳтождир. Биринчи навбатда Ўзбекистон Республикаси Конституцияси, Суд тўғрисида, Прокуратура тўғрисида, ЖК, ЖПК, ФК (Фуқаровий Кодекс), ФПК (Фуқаровий–процессуал Кодекс), МЖТК (Маъмурий жавобгарлик тўғрисидаги Кодекс) ва бошқа қонунлар жиддий қайта ишлаб чиқилиши керак. Мас., ЖКдан репрессив (қатағонли) 151, 152, 153, 155, 1553, 156, 157, 158, 159, 160, 161 моддалар бутунлай олиб ташланиши ёки жиддий таҳлил қилиниши лозим.\n23 сентябрь, 2017 йил; Франция.